22
పెండ్లి విందు దిలొ ఎక్కిలొ రానొచి టాలి
(లూకా 14:15-24)
1 అన్నెక్ టాలి కెర, యేసు జేఁవ్ కోపుమ్ జల వెల్లెల మాన్సుల్‍క ఇసి సంగిలన్ 2 “పరలోకుమ్‍చి రాజిమ్‍తె బెదుక బుకార్లిసి కీసి మెలె, జోచొ పుత్తుస్‍చి రిసొ పెండ్లి విందు దిలొ ఎక్కిలొ రానొ కెర్లిస్‍చి రితి జయెదె. 3 జా పెండ్లి విందుతె బుకార్లసక కడ ఆన్‍తి రిసొ, జో రానొ జోచ గొత్తి సుదల్‍క తెద్రయ్‍లన్. గని, జేఁవ్ బుకార్లస జెంక నెసిల. 4 జాకయ్, జో రానొ, ‘ఈందె, అంచి విందు తెయార్ కెర అస్సి. బెయిలల్‍క, బేడు జల సొమ్ముల్‍క కండ అస్సి. ఎత్కి తెయార్ కెర అస్సి. విందు కంక జా’ మెన బుకార్లసక అన్నె సంగ” మెన, వేర గొత్తి సుదల్‍క జో రానొ అన్నె సంగ తెద్రయ్‍లన్. 5 జేఁవ్ బుకార్లస జో మాన్సు బుకార్లిస్‍క మరియాద నే దెకితె, జోవయింతె ఎక్కిలొ జోచి బుఁయితె గెలొ, అన్నెక్లొ జోచి బియ్యార్‍తె ఉట్ట గెలొ. 6 అన్నె, సేఁస్‍ల సుదల్, జో రానొచ కబుర్ గెల గొత్తి సుదల్‍క దెర కెర, జోక నిస్కారుమ్ కెర, మార గెల. 7 జాచి రిసొ, జో రానొ కోపుమ్ జా, జోచ జమాన్లుక తెద్రవ దా, జేఁవ్ అత్య కెర్లసక మొర్తి సిచ్చ దిలొ, చి జోవయించి పట్నుమ్‍క ఆగి లంబడ డయవడ్లొ.
8 “తెదొడి జో రానొ గొత్తి సుదల్ ఇసి మెన సంగిలన్. ‘పెండ్లి విందు తెయార్ కెర అస్సి, గని బుకార్లస ఈంజ విందుతె జెంక తగుప జలస్ నెంజి. 9 జాచి రిసొ, వీదుల్‍తె గెచ్చ కెర, తుమ్‍క డిస్తస ఎత్కిక పెండ్లి విందుతె జా మెన, తుమ్ బుకారా.’ మెన, జోచ గొత్తి సుదల్‍క జో రానొ తెద్రయ్‍లన్. 10 జేఁవ్ గొత్తి సుదల్ వీదుల్‍తె గెచ్చ కెర, ఒత్త డీసిల మాన్సుల్ ఎత్కిక విందుతె బుకారా ఆన్ల, చి జా పెండ్లి బడ్డితె బెర్ల.
11 “పడ్తొ జో రానొ, ‘పెండ్లి బడ్డితె వెసిలసక దెకిన్‍దె’ మెన, జా పెండ్లి బడ్డిచి తెడి జా కెర, ఒత్త పెండ్లి పాలల్ నే గలన్లొ ఎక్కిలొక దెక కెర, 12 ‘ఓ *నేస్తమ్, తుయి పెండ్లి పాలల్ నెంజితె ఇన్నె కీసి అయ్‍లది?’ మెన, జో రానొ సంగితికయ్, జో మాన్సు బియఁ గెచ్చ, తుక్లె తిలన్. 13 తెదొడి రానొ, ‘ఇన్నెక చట్టొ అత్తొ బంద కెర, ఇన్నెక బయిలె అందర్‍చి కంట అందర్‍తె గల దాస. ఒత్త గెతస ఏడ ఏడ, దంతొ చప్పిల్తె తవుల’ మెన, జోచ గొత్తి సుదల్‍క రానొ సంగిలన్. 14 పరలోకుమ్‍చి రాజిమ్‍తె బెదుక బుకార్లస ఒగ్గర్‍జిన్ గని నిసాన జలస తొక్కిజిన్ జవుల.” మెన సంగిలన్.
యేసుక కొడొతె అడ్జవుక మెన మాన్సుల్‍క జోతె తెద్రయ్‍లిసి
(మార్కు 12:13-17; లూకా 20:20-26)
15 తెదొడి పరిసయ్యుల్, కొడొతె యేసుక అడ్జవుక మెన, 16 హేరోదు పచ్చెన జతస తెన్ పరిసయ్యుల్ జోచ సొంత సిస్సుల్‍క కి యేసుతె తెద్రయ్‍తికయ్, జేఁవ్ యేసుక, “గురుబాబు, తుయి సత్తిమ్‍చొ మెన జానుమ్. మొకమాటుమ్ నే దెకితె, వెల్లెల మాన్సుల్ కిచ్చొ ఉచరుల గే నే బితె, దేముడు దెకయ్‍లి వాట్‍చి రిసొ సత్తిమ్ తెన్ బోదన కెర్తసి మెన జానుమ్” మెన, పులయ్‍తి రితి సంగ, అన్నె, 17 “జలె, రోమ్ దేసిమ్‍చొ కైసర్ రానొక అమ్ †సిస్తు దెంక నాయిమ్ గే నాయ్ గే? తూయి కీసి ఉచర్తసి? తుయి అమ్‍క సంగు” మెన, పరిసయ్యుల్ తెద్రయ్‍లస యేసుక పుసిల.
18 గని యేసు జోవయించి పెట్టిచి విస్సుమ్ జాన, “ఉప్రమెన్సుచొ మాన్సుల్, తుమ్. అంక కిచ్చొక పరిచ్చ కెర్తసు? 19 అల్లె, జా సిస్తు దెతి డబ్బుల్‍చి కాసు ఏక్ అంక దెకవ” మెన, జోవయింక సంగితికయ్, జేఁవ్ జోక ఏక్ వెండి కాసు దెకయ్‍ల. 20 యేసు “ఈందె, ఇన్నె కచి పోలిక, కచి నావ్ డీస్తయ్?” మెన జోవయింక పుసిలన్, 21 చి జేఁవ్, “కైసర్ రానొచి” మెంతికయ్, యేసు జోవయింక, “కైసర్‍క దెతిసి కైసర్‍క, దేముడుక దెతిసి దేముడుకయ్ దెంక అస్సె” మెన, జోవయింక సంగిలన్.
22 జోచి కోడు సూన ఆచారిమ్ జా, జేఁవ్ వెల్లెల మాన్సుల్ తెద్రయ్‍ల మాన్సుల్ యేసుక ముల దా, ఉట్ట గెల.
సద్దూకయ్యులు యేసుక పరిచ్చ కెరుక అయ్‍లిసి
(మార్కు 12:18-27; లూకా 20:27-40)
23 ‘మొర గెలెగిన అన్నె జీవ్ జంక నెంజె, అన్నెక్ లోకుమ్‍తె గెచ్చుక నెంజె’ మెన ప్రెజల్‍క సికయ్‍త సద్దూకయ్యులు జా దీసి యేసుతె జా కెర, 24 “ఓ గురుబాబు,
ఎక్కిలొ బోదల్ నెంజితె మొర గెలెగిన, జోచొ బావొసి జో అన్నొస్‍చి తేర్సిక పెండ్లి జా, జోచొ అన్నొస్‍చి నావ్ తెన్ బోదల్ పాయ దెంక అస్సె,
మెన, మోసే పూర్గుమ్‍చ సంగిలన్. 25 జలె, అమ్‍చి తెన్ సత్తుజిన్ బావుడ్లు తిల. వెల్లొ పెండ్లి జా మొర గెలన్. ఇన్నెక బోదల్ నెంజిలి రిసొ, ఇన్నెచి పట్టి జెర్మిలొ బావొస్‍క ఈంజ తేర్సి పెండ్లి కెరన్లి. 26 తొల్సుర్ తెంతొ కర్వడ్‍చొ ఎద, వర్స తెన్ వెల్లొచి తేర్సిక దస్సి పెండ్లి జర్గు కెరన మొర గెల. 27 ఎత్కి మొర గెలి పడ్తొ, ఈంజ తేర్‍బోద కి మొర గెలి. 28 జలె, మొర గెలస అన్నె జీవ్ జతె పొదిక, ఈంజేఁవ్ సత్తుజిన్‍తె కక్క ఈంజ తేర్సి జా తయెదె? ఈంజేఁవ్ సత్తుజిన్ వర్స తెన్ ఇన్నెక పెండ్లి జా తిల గెద?” మెన యేసుక పుసిల.
29 గని, యేసు జేఁవ్‍క, “తుమ్ దేముడుచి కొడొ నేన అస్సుస్. కిచ్చొక మెలె, దేముడుచి కొడొతె రెగ్డయ్‍లి తుమ్ సదు కెర్లె కి, ఒత్త తిలిసి అర్దుమ్ కెరన్సు నాయ్, చి జో దేముడు కెరయ్‍త కమొ దెకిలెకి, జోచి అదికారుమ్, సెక్తి, కెద్ది గే చినుస్ నాయ్. 30 మెలె, మొర గెచ్చ అన్నె జీవ్ జతిస్‍తె, పెండ్లివొ నే జతె, మాన్సుల్ దూతల్‍చి రితి దస్సే తవుల. 31 పడ్తొ, ‘మొర గెలస అన్నె జితి నాయ్’ మెన ఉచర, తుమ్ అన్మానుమ్ తెన్ అస్సుస్. జలె, దేముడు తుమ్‍క సొంత సంగిలిసి సదు కెర్సు నాయ్ గె? మొర జీవు జా ఉట్టితి రిసొ,
‘ఆఁవ్ అబ్రాహామ్‍క, ఇస్సాకుక చి యాకోబుక దేముడుయి’,
మెన, దేముడు సంగిలి కోడు. 32 జలె, జేఁవ్ పూర్గుల్ మొర తిలె కి, జోవయింక జో దేముడు జా తా కామ్‍క జెతయ్ జలె, అన్నెక్ లోకుమ్‍తె గెచ్చ జివ్వి అస్తి మెన రుజ్జు జతయ్. రితి మొర గెలసక నాయ్, గని జీవ్ తిలసకయ్ జో దేముడు.” మెన, యేసు జేఁవ్ సద్దూకయ్యుల్‍క సంగిలన్. 33 ప్రెజల్, జలె, జో బోదన కెర్లిస్‍చి రిసొ సూన కెర, ఆచారిమ్ జల.
పరిసయ్యుల్ యేసుక అన్నె పరిచ్చ కెర్లిసి
(మార్కు 12:28-34; లూకా 10:25-28)
34 ‘యేసు సద్దూకయ్యులు చి చోండి ముద్దొ కెర దిలొ’ మెన పరిసయ్యుల్ సూన కెర, యేసుతె బెద అయ్‍ల, 35 చి జోవయింతె మోసే తెన్ దేముడు దిలి ఆగ్నల్ సికడ్తొసొ ఎక్కిలొ యేసుక పరిచ్చ కెరుక మెన, ఏక్ కోడు పుసిలన్. 36 “గురుబాబు, ఒండి మోసే పూర్గుమ్‍చొచి అత్తి దేముడు దిలి ‡ఆగ్నల్ తెన్ కేన్ ఆగ్న తొలితొచి ముక్కిమ్‍చి?” 37 యేసు జోక,
“తుమ్‍చొ ప్రబు జలొ దేముడుక తుమ్‍చి ఒండి §పెట్టి తెన్, తుమ్‍చి ఒండి ఆత్మ తెన్, ఒండి మెన్సు తెన్ ఎక్కి ప్రేమ కెర్తె తంక.
38 ఎత్కి ఆగ్నల్‍తె ఈంజ తొలితొ చి, ముక్కిమ్‍చి. 39 అన్నె, ‘తుమ్‍క తుమీ కెద్ది ప్రేమ కెరంతసు గే, తుచి పక్క సుదొక కి తెద్ది ప్రేమ కెర్తె తంక’ మెన, అన్నెక్ ఆగ్న ముక్కిమ్. 40 మోసే పూర్గుమ్‍చొచి అత్తి దేముడు రెగ్డయ్‍ల ఆగ్నల్ ఎత్కిక కి, దేముడుచ కబుర్లు సంగిలస సంగుల ఎత్కి కోడు కి, ఈంజేఁవ్ దొన్ని ఆగ్నల్ ఆదారుమ్ జా అస్తి” మెన, యేసు సంగిలన్.
41 పరిసయ్యుల్ ఎత్కి యేసుచి సుట్టునంత బెర తతికయ్, యేసు జోవయింక ఏక్ కోడ్ పుసిలన్. 42 “రచ్చించుప కెర్తొసొ జతొ క్రీస్తుచి రిసొ తుమ్ కిచ్చొ మెన ఉచర్తసు? జో కచ్చొ పుత్తుసి జయెదె?” మెన పుసితికయ్, జేఁవ్ జోక, “దావీదు రానొచొ పుత్తుసి, జోవయించి సెకుమ్‍చొ” మెలన్. 43 జేఁవ్ దస్సి సంగితికయ్, యేసు జోవయింక, “దస్సి జలె, క్రీస్తు దావీదుక పుత్తుసి జలెగిన, దేముడుచి సుద్ది తిలి ఆత్మ సికయ్‍తికయ్, దావీదు రానొ కిచ్చొక క్రీస్తుక ‘ప్రబు’ మెన సంగిలన్. కిచ్చొ కోడుతె దస్సి సంగిలన్ మెలె;
44 ‘తుచ విరోదుమ్ సుదల్‍క తుయి సుఁదితి రితి ఆఁవ్ కెర్తె ఎద, అంచి ఉజెతొ పక్కయ్ తుయి పెస తా’ మెన, ప్రబు అంచొ ప్రబుక సంగిలన్.”
45 దస్సి దావీదు రానొ క్రీస్తుక ‘ప్రబు’ మెన సంగితయ్ జలె, జో క్రీస్తు కీసి జా జోక పుత్తుసి జయెదె? ఉచర మెన యేసు జేఁవ్ వెల్లెల మాన్సుల్‍క సంగితికయ్, 46 కో కి అన్నెక్ కోడ్ సంగుక నెతిర్ల. అన్నె, జా దీసి తెంతొ, జోవయింతె కో కి యేసుక ఎక్కి కోడు కి పుసుక దయిరిమ్ తిలె నాయ్.
* 22:12 మింత † 22:17 జా సిస్తు మెలె, రోమ్ దేసిమ్‍చి ప్రబుతుమ్‍చి సిస్తు. ‡ 22:36 తెలుగు బైబిల్‍తె ధర్మశాస్త్రమ్ మెలె, మోసేచి అత్తి దేముడు రగ్డయ్‍లి ఆగ్నల్ మెన అమ్ జానుమ్. ఈంజ కొడొ ఎత్కి బైబిల్‍తె అగేచి పాఁచ్ పుస్తకుమ్‍తె రెగ్డయ్ జా అస్సె. ఈంజ దెకవుక మెన కుపియ బాసతె నొయి ప్రమానుమ్‍తె మోసే పూర్గుమ్‍చొచి అత్తి రెగిడ్లి దేముడుచ ఆగ్నల్ మెన రగ్డవ అస్సె. § 22:37 పేట్ తెన్