15
పిలాతు యేసుక పరిచ్చ కెర్లిసి
(మత్త 27:1-2,11-14; లూకా 23:1-5; యోహా 18:28-38)
1 రాత్ పయితికయ్, వెల్లెల పూజర్లు, వెల్లెల మాన్సుల్, మోసే తెన్ దేముడు దిలి ఆగ్నల్ సికడ్తస, వెల్లి సబ కెర్త సుదల్ ఎత్కిజిన్ బెద వెస, యేసుక కిచ్చొ కెరుక గే ఉచర, జోక బంద కడన, *అదికారి జలొ పిలాతు మెలొసొతె సొర్ప దిల.
2 పిలాతు యేసుక దెక, “తుయి గే యూదుల్‍చొ రానొ?” మెన పుసిలన్, చి యేసు “తుయి సంగిలి రితి” మెన జబాబ్ దిలన్.
3 తెదొడి వెల్లెల పూజర్లు యేసుక ఒగ్గర్ నేరిమ్‍లు వయడ్తికయ్, 4 పిలాతు మెలొ జో అదికారి జోక అన్నె, “తుయి జోవయింక కిచ్చొ జబాబ్ దెసి నాయ్ గే? ఈందె, తుక కెత్తి నేరిమ్‍లు వయడ్తతి గే సూను”, మెన సంగిలన్. 5 గని యేసు అన్నె కిచ్చొ జబాబ్ దిలొ నాయ్, చి రిసొ పిలాతు ఒగ్గర్ ఆచారిమ్ జలొ.
6 జలె, జా పండుగు పొది, ప్రెజల్ కోర్‍ప జలొ కేన్ జలెకు జేలి జలొసొక ముల దెంక పిలాతుక అలవాట్ జా అస్సె. 7 జలె, ప్రబుతుమ్‍క విరోదుమ్ జా అదికారుల్‍క విత్రేకుమ్ కెర అత్య కెర్ల మాన్సుల్ సగుమ్‍జిన్ జా పొది జేల్‍తె తిల. జోవయింతె బరబ్బ మెలొ ఎక్కిలొ తిలొ. 8 జలె, ఒత్త తిల జనాబ్ పిలాతుచి పాసి బెర జా కెర, “తుయి ఈంజ పండుగ్‍క అలవాట్ జలి రితి అమ్‍క కెరు!” మెన బలవంతుమ్ కెర్ల. 9 జాకయ్ జో పిలాతు జోవయింక “తుమ్ యూదుల్‍క †రానొ జలొసొక తుమ్‍క ఆఁవ్ ముల దెంక తుమ్‍చి ఆస గే?” మెన పుసిలన్. 10 కిచ్చొక మెలె, ఎక్కి గోసకయ్ వెల్లెల పూజర్లు యేసుక జో తెన్ ఆన అస్తి మెన జో జానె.
11 గని, “ ‘యేసుక పోని. బరబ్బక ములు!’ మెన సంగ” మెన వెల్లెల పూజర్లు జేఁవ్ బెర తిల జనాబ్‍క సికయ్‍తె తిల.
12 తెదొడి పిలాతు జేఁవ్‍క అన్నె, “దస్సి జలె, తుమ్ యూదుల్‍చొ రానొ మెలొసొక ఆఁవ్ కిచ్చొ కెరుక?” మెన పుసిలన్, 13 చి జేఁవ్ జనాబ్ “జోక సిలువతె గల మొర్తి సిచ్చ కెరు!” మెన ఒర్సిల. 14 జేఁవ్ ఇసి జతికయ్, పిలాతు అన్నె, “కిచ్చొక? కిచ్చొ నేరిమ్ కెర అస్సె?” మెన పుసిలన్. గని జేఁవ్, అగ్గెచి కంట ఒగ్గర్ విస్సుమ్ తెన్ “సిలువతె గల మొర్తి సిచ్చ కెరు!” మెన గట్టిఙ కేకుల్ గలిల. 15 జాకయ్ పిలాతు, ప్రెజల్‍క ముద్దొ కెరుక మెన, జేఁవ్ సంగిలొ బరబ్బక ముల కెర, యేసుక కొర్డల్ తెన్ పెటవడ, ‘జోక సిలువతె గల్తు, జలె’ మెన సొర్ప దిలన్.
జమాన్లు యేసుక కొంకడ్లిసి
16 తెదొడి అదికారితెచ జమాన్లు సుదల్ యేసుక ‘ప్రేతోరియమ్’ మెంతి అదికారి గేర్‍చి తెడిచి గదితె కడ నా కెర, సయ్‍న్యుమ్ ఎత్కిజిన్‍క ఒత్త బుకారా కెర, 17 ‡ఊద రంగుచొ ఏక్ పాలుమ్ జోక గల దా, కంటక ఏక్ కిరీటుమ్ గంచ కెర, జోచి బోడితె గల దా కెర, 18 యూదుల్‍చొ రానొ, తుక జెయ్యి, జెయ్యి! మెన కొంకడ కొంకడ జొకర, 19 ఏక్ డండొ తెన్ జోక బోడి పెట, జోక తుంక్ర కెర, సెర్ను సేడ జొకర కొంకడ్ల. 20 దస్సి దూసుప కెర్లి పిమ్మట్, జోక గల తిలి ఊద రంగుచొ పాలుమ్ కడ గెల కెర, జోచొ సొంత పాలుమ్ జోక అన్నె గల కెర, జోక సిలువతె గలుక మెన కడ నిల.
యేసుక సిలువతె టీఁవడ మార్లిసి
(మత్త 27:32-44; లూకా 23:26-39; యోహా 19:17-19)
21 వట్టె గెతె తతికయ్, కురేనియు దేసిమ్‍చొ సీమోను మెలొ ఎక్కిలొ పాసిచి బయిలె తెంతొ జా, ఒత్త పాఁవిలన్. జో, అలెక్సంద్రు రూపు మెల దొగులక అబ్బొసి జయెదె. జలె, జోకయ్ “యేసుచి సిలువ తుయి వయు” మెన జమాన్లు సుదల్ బలవంతుమ్ కెర్ల.
22 జలె, యేసుక గొల్గొతా మెలి మెట్టయ్ కడ నిల. ‘గొల్గొతా’ మెలె, ‘గిడ్గి పోలికచి టాన్’. జలె, జోక ఒత్త కడ నా కెర, 23 నొప్పి తొక్కి కెర్తి ఓస్తు బెదయ్‍లి ద్రాచ రస్సుమ్ యేసుక సయ్‍న్యుమ్ సుదల్ “పి” మెన దిలెకి, పియె నాయ్. 24 తెదొడ్ జోక ఏక్ §సిలువతె గల టీఁవడ సిలువక బుఁయ్యె రోవ కెర, “జోచ పాలల్ వంటనుమ” మెన చీటి గల వంటన్ల.
25 జోక సిలువతె గలిలి సమయుమ్ కెద్ది జలి మెలె, పెందలె నొవ్వు గంటల్ జలి. 26 “*యూదుల్‍చొ రానొ, ఈంజొ” మెన జోచి నేరిమ్ రెగిడ్లి దార్చిగండ యేసుచి బోడిచి ఉప్పిరి సిలువతె ఒడొవ దిల. 27 అన్నె, ఉజెతొ పక్క ఎక్కిలొక, డెబ్రి పక్క ఎక్కిలొక, దొగుల చోర్లుక ఎక్కెక్ సిలువల్‍తె గలిల. 28 †జేఁవ్ తెన్ దేముడు పూర్గుమ్ రెగ్డయ్‍లి ఏక్ కోడు నెరవెర్సుప జలి.
“జో పాపుమ్ నెంజిలొసొ జలెకి, నేరిమ్ వయడ, జోక ‘పాపుమ్ కెర్లొసొ’ మెన పాపుమ్ కెర్లస తెన్ బెదవ సిచ్చ కెర్ల.”
సిలువతె తతికయ్ జోక మాన్సుల్ కొంకడ్లిసి
29 జా వాట్ గెతె తిల మాన్సుల్ యేసుక ఆఁస, ఆఁస బోడి దున్నొవ, “దేవులుమ్ సేడవ తిర్రత్‍క అన్నె బందితొసొ, తుయి. 30 జలె, తుక తూయి రచ్చించుప కెరన, జా సిలువ తెంతొ ఉత్రు!” మెన జోక కొంకడ దూసుప కెర్ల.
31 దస్సి, వెల్లెల పూజర్లు, మోసే తెన్ దేముడు దిలి ఆగ్నల్ సికడ్తస తెన్ బెద జా, ఎక్కిలొ తెన్ ఎక్కిలొ ఆఁస, ఆఁస “ఈంజొ వేర సుదల్‍క రచ్చించుప కెర్లన్, గని జోక జొయ్యి రచ్చించుప కెరనుక నెత్రె. 32 ఆమ్ దెక నంప కెర్తి రిసొ, ఈంజొ క్రీస్తు, ఇస్రాయేలు ప్రెజల్‍చొ రానొ జలె, సిలువ తెంతొ ఉత్ర జెవుసు!” మెన యేసుక దూసుప కెర్ల.
జో తెన్ బెదవ సిలువల్‍తె గలిల దొగుల చోర్లు కి జోక దూసుప కెర్ల.
యేసు మొర గెలిసి
(మత్త 27:45-56; లూకా 23:44-49; యోహా 19:28-30)
33 బార గంటల్ మెద్దెన్ జలి తెంతొ, మొదొల్ కెర తిన్ని గంటల్ ఎద జా ఒండి దేసిమి అందర్ డంక తిలి. 34 జలె, తిన్ని గంటల్‍క యేసు, “ఏలీ, ఏలీ, లామా సబక్తానీ” మెన అరమయ్ బాస తెన్ “అంచొ దేముడు ప్రబు, అంచొ దేముడు ప్రబు, అంక కిచ్చొక ఆతు ముల దా అస్సిసి?” మెన గట్టిఙ ఒర్స దిలన్. 35 జలె, ఒత్త టీఁవొ జా తిలసతె సగుమ్‍జిన్ జా కోడు సూన కెర, “ఆదె, ఏలీయా పూర్గుమ్‍చొక బుకార్తయ్, కిచ్చొగె” మెల. 36 జోవయింతె ఎక్కిలొ నిగ గెచ్చ, బూంజు రితి తిలి ఏక్ వస్తువ వెంట, అమ్‌డి ద్రాచ రస్సుమ్‍తె బుడ్డవ కెర, ఏక్ రివ్వతె బంద, చాంప కెర, జోక “పి” మెన దా, “అల్లె, ఇన్నెక సిలువ తెంతొ ఉత్రవుక మెన ఏలీయా తోడ్ జా ఉత్ర జెయెదె గే, నాయ్ గే దెకుమ!” మెన కొంకడ్లన్. 37 జలె, యేసు గట్టిఙ కేక్ గల దా, ప్రానుమ్ ముల దిలన్.
38 మొర గెలి గడియయ్, దేముడుచి గుడితె ఒడొవ తిలి ‡తెర, ఉప్పిర్ తెంతొ ఎట్టొ ఎద చిరి జా దొన్ని గండల్ జా గెలి. 39 తెదొడి, యేసుక మొక్మె రక తిలొ పుంజెక్‍జీన్ జమాన్లుక వెల్లొ యేసుక మొర గెలొ మెన దెక కెర, “నిజుమి, ఈంజొ మాన్సు దేముడుచొ పుత్తుసి జా తిలొ” మెన సంగిలన్.
40 యేసు మొర్లి పొది, సగుమ్‍జిన్ తేర్‍బోదల్ దూరి తెంతొ దెకితె తిల. జోవయింతె సగుమ్‍జిన్ కొన్స మెలె, మగ్దలేనే పట్నుమ్‍చి మరియ మెలి ఎక్లి, దకిలొ జలొ యాకోబు అన్నె యోసే మెల ఉబెడల్‍చి §మరియ మెలి అయ్యసి, పడ్తొ సలోమే మెలి ఎక్లి తిల. 41 యేసు తిలి ప్రాంతుమ్‍తె బుల్తె తిలి పొది, ఈంజేఁవ్ తీగ్ల జోవయించి పట్టి గెచ్చ సవ్రెచన కెర్తె తిల. యేసు యెరూసలేమ్‍తె ఉట్ట అయ్‍లి పొది అన్నె ఒగ్గర్‍జిన్ తేర్‍బోదల్ కి జా తిల. జో మొర్లి పొది, జేఁవ్ కి సిలువ తిలిస్‍తె రకితె తిల.
యేసుచి పీనుమ్ వెంట గెలిసి
(మత్త 27:57-61; లూకా 23:50-56; యోహా 19:38-42)
42 యూదుల్‍క బక్తి కెర్తి సెలవ్ కడన్లి దీసి జయెదె, జలె జా దీసి సెలవ్ కడన్లి దీస్‍క అగ్గెచి దీసి. 43 జలె సాంజ్ జలి పొది, యూదుల్‍చి వెల్లి సబతె బెదితొ ‘చెంగిలొ మాన్సు’ మెన ఎత్కిజిన్ జాన్‍తొ, అరిమతయ్ గఁవ్విచొ యోసేపు, దయిరిమ్ కెరన, పిలాతుతె గెచ్చ, “యేసుచి పీనుమ్ జోక దా” మెన వెంట గెల్తి రిసొ నఙిలొ. జో యోసేపు, ‘దేముడుచి రాజిమ్ ఈంజ లోకుమ్‍తె ఏలుప కెర్తి కాలుమ్ కెఁయఁక జెయెదె.’ మెన, నిదానుమ్ తెన్ రకితె తిలొ.
44 జలె, పిలాతు “జో తెద్ది బేగి మొర గెలన్ గె?” మెన అన్మానుమ్ జా, పుంజెక్‍జీన్ జమాన్లుక వెల్లొక బుకారా, “నిజుమి జో తెద్ది బేగి మొర గెచ్చ అస్సె గే?” మెన పుసిలన్. 45 “నిజుమి మొర గెచ్చ అస్సె” మెన జో పుంజెక్‍జీన్ జమాన్లుక వెల్లొచి అత్తి సూన, యోసేపు పీనుమ్ వెంట గెలుక మెన పిలాతు సెలవ్ దిలన్. 46 జాకయ్, జో విలువచి బట్ట ఆన, యేసుచి పీనుమ్ సిలువ తెంతొ ఉత్రవ దా, జో పాలుమ్ పంగ్రవ దా, రంగ్ని పత్తుర్ డొల్మి కెరయ్‍లి బొరొచి మెస్సున్‍తె ఎంగ్డవ దా, జా బొరొచి గుమ్ముమె వెల్లొ పత్తురు ఒస్కవ కెర డంకిలన్. 47 కేనె ఎంగ్డవ దా వెంట గల గే, మగ్దలేనే పట్నుమ్‍చి మరియ మెలిసి కి, యోసే మెలొసొచి *మరియ మెలి అయ్యసి కి దెకిల.
* 15:1 రోమ్ దేసిమ్‍చి ప్రబుతుమ్ జా దేసిమ్ ఆక్రమించుప కెర ఏలుప కెర్తె తతికయ్, జా రోమ్ దేసిమ్‍చి ప్రబుతుమ్‍చి నావ్ తెన్ని పిలాతు అదికారి జా అస్సె. † 15:9 యేసుక ‘యూదుల్‍చొ రానొ’ మెన సంగిలె, వెల్లెల పూజర్లు కోపుమ్ జవుల మెన జోవయింక కొంకడ్తి రిసొ దస్సి మెలన్. ‡ 15:17 ఎరన చి నీలిమ్ రంగుల్ బెదయ్‍లె, ఊద రంగు జయెదె. § 15:24 ‘సిలువ’ కీసి తయెదె మెలె, ఏక్ టీఁవ్‍తి చి ఏక్ అడ్డుమ్ జతి దొన్ని డండల్ బెదవుల. సిచ్చ జతొ మాన్సుక జా సిలువతె ఎంగ్డవ కెర, జోచ అత్తొ చట్టొ చంపొ కెరవ, అత్తొచట్టొతె మేకుల్ పెట సిలువ బుఁయ్యె టీఁవ రోవ కెర దస్సే ములుల. జో సిచ్చ జతొసొ దస్సి ఒడొయ్ జా మొరెదె. రోమ్ దేసిమ్‍చి అలవాట్ తెన్ చి సిచ్చ, జా. * 15:26 రోమ్ దేసిమ్‍చి నావ్ తెన్ ఏలుప కెర్లొ పిలాతు ఈంజ దార్ గండ రెగ్డ తిలన్; యూదుల్‍క కొంకడ్తి రితి. యోహాను 19:19. † 15:28 గ్రీకు బాస తెన్ ఈంజ మత్తెలి రెగిడ్ల సగుమ్ పుస్తకల్‍తె 28 నంబర్‍చి కోడు తయె నాయ్. ‡ 15:38 ఎక్కి ఎత్కిక వెల్లొ పూజరి వెర్సెక్‍క ఎక్కి సుట్టు పెస అర్పితుమ్ దెతి గదిక అడ్డు కెర్తి తెర, ఈంజ. § 15:40 ఈంజ మరియ యేసుచి అయ్యసి జయెదె; మార్కు 6:3. * 15:47 ఈంజ మరియ యేసుచి అయ్యసి జయెదె; మార్కు 6:3.