9
పాఁచ్‍చొ దూత జోచి నప్పిర్‍మూరి పుఙిలిసి
1 తెదొడి పాఁచ్‍చొ దూత జోచి నప్పిర్‍మూరి పుఙిలన్, చి కిచ్చొ దెకిలయ్ మెలె, పరలోకుమ్ తెంతొ బూలోకుమ్ ఎద ఏక్ సుక్కొ సేడ్లన్, చి జో సుక్కొ జతొసొక ఏక్ తాలుమ్ *దిల. మట్టు నెంజిలి దిగిలి గొయితె సేడ్తి వాట్ ఉగిడ్తి తాలుమ్. 2 మట్టు నెంజిలి జా గొయితె సేడ్తి వాట్ ఉగిడ్లన్, తెదొడి వెల్లి జా గొయి తెంతొ వెల్లొ ఆగి గొయ్‍చి రితిచి ఆగిచి దుమ్మొ బార్ జలన్, చి జా గొయి తెంతొ బార్ జతి దుమ్మొక పొద్దు కి ఆగాసుమ్ కి గాందు డంకిలి రితి జా అందర్ జల. 3 పడ్తొ, జా దుమ్మొ తెంతొ చిట్కల్ బూలోకుమ్‍తె బార్ జా బెర్ల, చి విస్సుమ్ కుర్డుచి ఎదిలి సెక్తి జోవయింక †దిల. 4 జోవయింక కిచ్చొ ఆడ్ర దిలి మెలె, బుఁయ్యెచి చివ్వర్ గే కిచ్చొ మొక్కల్ గే, కేన్ రూకుక గే పాడ్ కెరుక జయె నాయ్. గని, కేన్ మాన్సుల్‍క దేముడుచి ముద్ర జోచి నిర్డె తయె నాయ్ గే, జోకయ్ సిచ్చ కెరుక. 5 పాఁచ్ జొన్నొ ఎద జోవయింక సిచ్చచ నొప్పుల్ కెరుక మెన జేఁవ్ చిట్కల్‍క సెలవ్ తిలి. గని కక్క మారుక సెలవ్ నాయ్. జేఁవ్ నొప్పి దెతిసి కీసిచి మెలె, మాన్సుక విస్సుమ్ కుర్డు చప్పిల్‍లె కీసి నొప్పి కెరెదె గే, తెద్ది నొప్పి జల. 6 జా పొదులె కీసి తయెదె మెలె, ‘మొర్ను జెవుస్’ మెన మాన్సుల్ కోర్‍ప జవుల, గని మొరుక నెతిరి. మొరుక ఆసయి జవుల, గని మొర్ను జోవయింక కొంకడ ఉట్ట నిగెదె.
7 డీసుక జలె, జేఁవ్ చిట్కల్ కీస తిల మెలె, యుద్దుమ్‍క తెయార్ జల గోడల్‍చ రిత తిల. జోవయించ బోడిలె బఙర్‍చ కిరీటల్ రిత తిల. జోవయించ మొకొమ్‍లు మాన్సుల్‍చ మొకొమ్‍లు రిత తిల. 8 జోవయించ రోమల్ తెర్‍బోదల్‍చి సెండిచి రితి, జోవయించ దంతొ సింవుమ్‍లుచి దంతొ రిత తిల. 9 ఇనుము డొల్లు రిత డీస్త పొరల్ జోవయించి చామ్‍తె తవుల, చి ఉడ్డిలె జోవయించ రెప్పల్ కదుల్ జతి అవాడ్ కీసి మెలె, గోడలు జమాన్లుచి రదుమ్ కడన యుద్దుమ్‍తె నిగ గెతి రితి అవాడ్ జతె తవుల. 10 జోవయించ తోకల్ కీస మెలె, విస్సుమ్ కుర్డుచి తోకల్‍చి రితి బూసుల. జోవయించ తోకల్‍తె పాఁచ్ జొన్నొ ఎద మాన్సుల్‍క నొప్పి దెతి సెక్తి తయెదె. 11 జోవయించి ఉప్పిర్‍చొ రానొ కొన్సొ జయెదె మెలె, మట్టు నెంజిలి గొయి రకితొ దూత. ఎబ్రీ బాస తెన్ జో దూతచి నావ్ ‘అబద్దొను’, చి జా నావ్‌క అర్దుమ్ ‘నాసెనుమ్ కెర్తొసొ’. గ్రీకు బాస తెన్ జా నావ్ ‘అపొల్లుయోను’ మెనుల. 12 జా సిచ్చచి గండిమ్ తొలితొ చి. ఒత్త తెంతొ దస సిచ్చల్ అన్నె దొన్ని జర్గు జంక జయెదె.
సొవ్వుచొ దూత జోవయించి నప్పిర్‍మూరి పుఙిలిసి
13 తెదొడి సొవ్వుచొ దూత జోచి నప్పిర్‍మూరి పుఙిలన్, చి దేముడుచి మొక్మెచి బలి దెతి బఙార్ టాన్‍చ చెత్తర్ కొమ్ముల్ తెంతొ ఏక్ అవాడ్ అయ్‍లిసి సూన్లయ్. 14 జా అవాడ్ సొవ్వుచి నప్పిర్‍మూరి దెరితొ ఈంజొ దూతక, “యూఫ్రటీసు మెలి వెల్లి గడ్డె బంద తిల చెత్తర్ దూతల్‍క విడ్దల్ కెరు” మెన జా అవాడ్ సంగిలన్. 15 జాకయ్ జేఁవ్ చెత్తర్ దూతల్‍క బందిలిసి ఈంజొ దూత డీసిలన్. జేఁవ్ జయ్యి గడియ, జయ్యి దీసి, జయ్యి జొన్ని, జయ్యి వెర్సి విడ్దల్ జా ఒండి లోకుమ్‍చ ప్రెజల్‍క తిన్ని వాటల్‍తె ఏక్ వాట జిన్‍క మార్తి రిసొ రకితి రితి తెయార్ జా తిల. 16 జేఁవ్ దూతల్‍చి తెడి జా సిచ్చ జర్గు కెర్త గోడల్‍తె వెగిల సయ్‍న్యుములు కెత్తిజిన్ జవుల మెలె, విస్సెక్ కోట్లు జీన, జా లెక్క ఆఁవ్ సూన్లయ్.
17 జలె, జా డీసిల్ సివ్నతె జేఁవ్ సయ్‍న్యుమ్ వెగిల గోడలు అంక కీస డీసిల మెలె, జోవయింతె వెగిలసక గుండె ఆగి రంగు, నీలిమ్ రంగు చి ఎడ్ది రంగు బెదిల. ఎక్కెక్ డాలు జత రిత ఇనుము సొక్కల్ గలన తిల, చి జేఁవ్ గోడల్‍చ బోడివొ కీస తిల మెలె, సింవుమ్‍లుచ బోడివొ రిత డీసిల, చి జోవయించి చోండి తెంతొ ఆగి, దుమ్మొ, చి ఎడ్ది రితి దుమ్మొ బార్ జతె తిల. 18 జోవయించి చోండి తెంతొ బార్ జతి ఆగి, దుమ్మొ, ఎడ్ది దుమ్మొ బార్ జతె తిలిస్‍క ఒండి బూలోకుమ్‍చ మాన్సుల్‍చ తిన్ని వాటల్‍తె ఏక్ వాటజిన్ మొర్ల. 19 కిచ్చొక మెలె, జేఁవ్ గోడలు అల్లర్ కెర్తి సెక్తి కిచ్చొతె మెలె, జోవయించి చోండితె చి జోవయించ తోకల్‍తె తిల. జోవయించ తోకల్ కీస మెలె, అయివొచ రిత జా బోడివొ తెన్ తవుల, చి జోవయించ తోకల్‍కయ్ మాన్సుల్‍క గాయిమ్ కెరుల.
20 జలె, జా డీసిలిస్‍తె అన్నె కిచ్చొ జలి మెలె, ఈంజేఁవ్ సిచ్చల్ నే మార్ల సేంసిల మాన్సుల్ కీసి జల మెలె, జేఁవ్ కెర్త కమొక విసారుమ్ జతి నాయ్, ములితి నాయ్, చి బూతల్‍క, చి బఙర్‍క, వెండిక, కంచుక, పత్తుర్‍క, దారుక తెయార్ కెర్ల బొమ్మల్‍క జొకరుక ములితి నాయ్. దస్స బొమ్మల్ దెకుక గే సూనుక గే ఇండుక గే నెతిర్లె కి. 21 అన్నె, జేఁవ్ మాన్సుల్ కెర్ల హత్యలు, మెంగుర్ కమ్మొ, లంజెకమొ, చోర్ కమొక, విసారుమ్ జతి నాయ్, ములితి నాయ్.
* 9:1 జా తాలల్ దేముడు సొంత జో సుక్కొ జతొసొక దిలన్ గే మెండపిల్ల జలొ యేసు దిలన్ గే కచిగె అత్తి జోవయింక దావడ్ల గే, గని జా జర్గు జంక ఎత్కి అదికారుమ్ తిలొ దేముడు కచితుమ్ సెలవ్ దా తిలన్, నెంజిలె జర్గు జతి నాయ్. † 9:3 జా తాలల్ దేముడు సొంత జో సుక్కొ జతొసొక దిలన్ గే మెండపిల్ల జలొ యేసు దిలన్ గే కచిగె అత్తి జోవయింక దావడ్ల గే, గని జా జర్గు జంక ఎత్కి అదికారుమ్ తిలొ దేముడు కచితుమ్ సెలవ్ దా తిలన్, నెంజిలె జర్గు జతి నాయ్.