6
దర్ముమ్ కిచ్చొ బుద్ది తెన్ దెంక గే సికడ్లిసి
(లూకా 11:2-4)
1 “మాన్సుల్‍చి మొక్మె గవురుమ్ ఆనన్‍తి రితి తుమ్‍చ నీతికమొ కెర నాయ్. మాన్సుల్‍చి గవురుమ్ ఆనన్‍తి రిసొ కెర తిలెగిన, తుమ్‍చొ పరలోకుమ్ తిలొ దేముడు జలొ అబ్బొద్‍తె బవుమానుమ్ తుమ్‍క దొర్కు జయె నాయ్. 2 జాచి రిసొ, తుమ్ దర్ముమ్ దెంక జలె, నప్పిర్ బజయ్‍లి రితి జా మాన్సుల్‍చి మొక్మె గవురుమ్ జతి రిసొ దాస నాయ్. కిచ్చొక మెలె, మాన్సుల్ గవురుమ్ దెతి రిసొ ఉప్రమెన్సుచొ మాన్సుల్ సబ గెరలె జవుస్, వీదులె జవుస్, దస్సి, ఎత్కిజిన్ దెకితి రితి, నప్పిర్ బజవ కెర దెతతి. దస్సి గవురుమ్ ఆనన్‍తసచి రిసొ ఆఁవ్ తుమ్‍క కిచ్చొ కచితుమ్ సంగితసి మెలె, జేఁవ్ ఈంజయి లోకుమ్‍తె జోవయించి బవుమానుమ్ నఙన గెల అస్తి.”
3 “తుమ్, జలె, దర్ముమ్ దెతె పొది, తుమ్‍చి దర్ముమ్ గుట్టు తెన్ తతి రితి, తుమ్‍చొ ఉజిల్ ఆతు తెన్ దర్ముమ్ దిలె, తుమ్‍చొ డెబ్రొ ఆతుక నేన్‍తె నే జాన్‍తి రితి దాస. 4 దస్సి తుమ్ దిలదు మెలె, అన్నె కోయి నేన్లె కి, తుమ్‍చొ దేముడు అబ్బొసి దెక, తుమ్‍క బవుమానుమ్ దెయెదె.”
ప్రార్దన కెరుక సికడ్లిసి
(లూకా 11:1-4)
5 “పడ్తొ, తుమ్ ప్రార్దన కెర్తి పొది, ఉప్రమెన్సుచొ మాన్సుల్‍చ రిత జా నాయ్. దస మాన్సుల్ సొంత గవురుమ్ ఆనన్‍తి రితి, మాన్సుల్ దెకుత్ మెన, సబ గెరలె, వీదులె టీఁవొ జా ప్రార్దన కెరుక ఓజ జా అస్తి. తుమ్‍క కచితుమ్ కిచ్చొ సంగితసి మెలె, జేఁవ్ జోవయించి బవుమానుమ్ నఙన గెల అస్తి. 6 దస్సి తుమ్ ప్రార్దన కెరుక జలె, మాన్సుల్ నే దెకితి రితి, గని తుమ్‍చి గదితె పెస, కెవ్డి డంకన, నే డీసయ్ జతొ తుమ్‍చొ దేముడు అబ్బొస్‍క ప్రార్దన కెర. మాన్సుల్ నే దెకితిసి కి జో అబ్బొసి జలొ దేముడు దెకితయ్, తుమ్ ప్రార్దన కెర్తిసి జో జానన, తుమ్‍క బవుమానుమ్ దెయెదె. 7 పడ్తొ, తుమ్ ప్రార్దన కెర్తె పొది, దేముడుక నేన్ల మాన్సుల్ కెర్తి రితి పోన. మెలె, కామ్‍క నెంజిత కొడొచి ఉప్పిరి కొడొ లట్టబా నాయ్. కిచ్చొక మెలె, దేముడుక నేన్ల మాన్సుల్ కిచ్చొ ఉచర్తతి మెలె, ‘ఒగ్గర్ ఒగ్గర్ కొడొ సంగిలె దేముడు అమ్‍చ ప్రార్దనల్ మెన్సెదె’ మెన ఆరిక ఉచర్తతి. 8 తూమ్ జోవయించి రితి జా నాయ్. తుమ్ దేముడు అబ్బొస్‍తె నే నఙితె అగ్గె, తుమ్‍క కిచ్చొ కామ్‍క జెయెదె గే జో జానె.”
9 “జాకయ్, తుమ్ ఇసి ప్రార్దన కెర.
ఓ పరలోకుమ్ తిలొ అమ్‍చొ దేముడు జలొ అబ్బొ,
తుచి నావ్ గవురుమ్ జవుస్.
10 తుచి రాజిమ్ అమ్‍చి తెన్ జెవుసు.
తుచి ఇస్టుమ్ రితి పరలోకుమ్‍తె కీసి కెర్తతి గే,
ఈంజ లోకుమ్‍తె కి ఆమ్ కెరుక మెన, అమ్‍క దయ కెర సికడు.
11 అమ్‍క సరిపుచుప జతి అన్నిమ్ అమ్‍క రోజుక దె.
12 పడ్తొ, అమ్‍క తప్పు కెర్ల మాన్సుల్‍క
ఆమ్ కెద్ది చెమించుప కెర అస్సుమ్ గే,
ఆమ్ కెర్ల తప్పుల్ తుయి అమ్‍క చెమించుప కెరు.
13 పడ్తొ, అమ్ పాపుమ్ నే కెర్తి రితి, సయ్‍తాన్ కెరయ్‍తిసి
తెంతొ అమ్‍క పిట్టవు, అన్నె, సయ్‍తాన్ కెర్త అల్లర్ తెంతొ కి అమ్‍క పిట్టవు.”
14 “కిచ్చొక మెలె, కో కో తుమ్‍క తప్పు కెర తిలెగిన, తుమ్ జోవయింక చెమించుప కెర్లెగిన, తుమ్‍చొ పరలోకుమ్ తిలొ దేముడు జలొ అబ్బొ తుమ్‍క చెమించుప కెరెదె. 15 గని మాన్సుల్ తుమ్‍క కెర్త తప్పుల్ తుమ్ నే చెమించుప కెర్లెగిన, తుమ్‍చొ అబ్బొ జలొ దేముడు తుమ్‍క చెమించుప కెరె నాయ్.”
చువ్వె తతిస్‍చి రిసొ సంగిలిసి
16 “పడ్తొక, తుమ్ చువ్వె తంక జలె, ఏడ్లి రితి మొకొమ్ తెన్ తా నాయ్. ఉప్రమెన్సుచొ మాన్సుల్, జలె, ‘చువ్వె అస్సుమ్’ మెన, ‘అమ్‍క నీతి మెన మాన్సుల్ గవురుమ్ సంగుతు’ మెన, మొకొమ్ వెట్కారుమ్ తెయార్ కెరన తవుల. తుమ్‍క ఆఁవ్ కిచ్చొ కచితుమ్ సంగితసి మెలె, దస్సి కెర్త మాన్సుల్ జోవయించి బవుమానుమ్ నఙన గెల అస్తి. 17 తుమ్, జలె, తుమ్ చువ్వె తతె పొది, మాన్సుల్ నేన్లి రితి, తుమ్‍చి బోడి తేలు గాంసన, ఓడన, తుమ్‍చి మొకొమ్ దోవన, సర్ద తెన్ తా. 18 మాన్సుల్ నే దెకిలెకి, తుమ్‍చొ అబ్బొసి జలొ దేముడు దెక కెర, తుమ్‍క బవుమానుమ్ దెయెదె.
19 “బూలోకుమ్‍తెచి దనుమ్ తుమ్‍క తూమ్ కుడవన్‍క నాయ్. ఈంజ లోకుమ్‍చి దనుమ్ కుడవన్‍లెగిన, రుస్సి కా గెలెదె, నెంజిలె కిఁవ్వొ కా గెలెదె, నెంజిలె చోర్లు గెరి బొరొ కెర చోర నెవుల. 20 తుమ్, జలె, రుస్సి కిఁవ్వొ నే కతి లోకుమ్‍తె, చోర్లు నే పెసితి లోకుమ్‍తె, మెలె పరలోకుమ్‍తె, ఒత్తచి దనుమ్ కుడవన కెరన. 21 తుమ్ కేన్ లోకుమ్‍తె దనుమ్ కుడవన తస్తె గే, ఒత్త తిలిస్‍చి రిసొ తుమ్‍చి పెట్టి ఉచర్తె తస్తె.
22 “ఆఁగుక దీవు అంకివొ. జాచి రిసొ, తుమ్‍చ అంకివొ టేంట తిలెగిన, తుమ్‍చి ఒండి ఆఁగ్ ఉజిడ్ తెన్ తయెదె. 23 తుమ్‍చ అంకివొ మయ్‍ల జా తిలెగిన, తుమ్‍చి ఆఁగ్ ఎత్కి ఆమస్ రితి అందర్ జా తయెదె. దస్సి, తుమ్‍చి పెట్టి తిలి బుద్ది అందర్‍చి తిలెగిన, కెద్ది అందర్ జయెదె!
24 “ఎక్కిలొ గొత్తి సుదొ కో జలెకు దొగుల ఎజొమాన్లుచి సేవ ఎక్కె దడి కెరుక నెత్రె. ఎక్కిలొక విరోదుమ్ కెర, అన్నెక్లొక ప్రేమ కెరెదె. నెంజిలె ఎక్కిలొక నిదానుమ్ దెక, అన్నెక్లొక నిస్కారుమ్ దెకెదె. జలె, దేముడుక చి ఈంజ లోకుమ్‍చి దనుమ్‍క ఎక్కె దడి సేవ కెరుక నెతుర్సు. 25 జాకయ్, ఆఁవ్ తుమ్‍క కిచ్చొ మెంతసి మెలె, ‘కిచ్చొ కమ్‍దె గే కిచ్చొ పిమ్‍దె గే కిచ్చొ గలనుమ్‍దె గే కీసి జా జిమ్‍దె’ మెన, తుమ్‍చి మెన్సుతె చింత గలన నాయ్. అన్నిమ్‍చి కంట ఆత్మ విలువ, గెద. పాలల్‍చి కంట ఆఁగ్ విలువ, గెద.
26 “ఆగాసుమ్‍చ పిట్టల్‍చి రిసొ ఉచర. జేఁవ్ పిట్టల్ ఉంపితి నాయ్. ఉంప లాయితి నాయ్. లాయ కొట్టుతె ఆన కుడవంతి నాయ్. జలెకి, తుమ్‍చొ పరలోకుమ్ తిలొ అబ్బొ జలొ దేముడు జోవయింక పోస్తయ్. తుమ్, జలె, జోవయించి కంట విలువ నెంజుసు గే? 27 పడ్తొ, తుమ్‍చితె కో కెద్ది చింత గలన్‍లెకి, జోచి బత్కుక కొల్తక ఏక్ అత్తెక్ జవుస్ ఒగ్గర్ కెరనుక తెరె గే? నెత్రె.
28 “పాలల్‍చి రిసొచి చింత గలనుక కిచ్చొక? డొంగ్రెచ పుల్లొ కీసి వడ్డితతి గే ఉచరన. జేఁవ్ కామ్ కెర్తి నాయ్, పాలల్ వీంతి నాయ్. 29 జలెకి, ఎదివాట్ సొమ్సారుమ్ కలుగు జలొ సొలొమోను మెలొ పూర్గుమ్‍చొ రానొ కి ఈంజేఁవ్ పుల్లొచి రితి సూటి కెరనుక నేన్లొ. 30 తుమ్ తొక్కి నముకుమ్ తిలస, ఏక్ కోడు ఉచరన. ఆజి తా కెర కలిక డయ దెతి చివ్వర్‍క దేముడు ఎదిలి సూటి కెర్తయ్ జలె, తుమ్‍క అన్నె ఒగ్గర్ చెంగిల్ గలంతిసి దొర్కు కెరె నాయ్ గె? దొర్కు కెరెదె.
31 “జాకయ్, ‘కిచ్చొ కమ్‍దె గే, కిచ్చొ పిమ్‍దె గే, కిచ్చొ గలనుమ్‍దె’ మెన చింత గలన ఉచర నాయ్. 32 దేముడుక నేన్ల మాన్సుల్ కి ఇసిచి ఎత్కిక ఉచరంతె తవుల, అన్నె, ఇస సామన్లు తుమ్‍క కి దొర్కు జతతి మెన; తుమ్‍చొ పరలోకుమ్ తిలొ అబ్బొసి జలొ దేముడు జానె. 33 తుమ్, కిచ్చొ కెరుక అస్సె మెలె, తొలితొ దేముడుచి రాజిమ్ జోచి పున్నిమ్ చజ, జో సికడ్తి బుద్ది ఇండుక ఆస జా తా. తుమ్ ఇసి జలదు మెలె, తెదొడి ఎత్కి తుమ్‍క దొర్కు జవుల. 34 జాకయ్, ‘కలిక కీసి జా జిమ్‍దె?’ మెన తుమ్ చింత గలన ఉచర నాయ్. కలికచి రిసొ సమ్మందుమ్ జతిసి కలిక దొర్కు జయెదె. కేన్ దీసిచి బాద జయి దీసిక సాలు.”