2
1 బావుడ్లు, అమ్‍చొ ప్రబు జలొ యేసుక్రీస్తు అన్నె ఉత్ర జెతిస్‍చి రిసొ, జోక నంపజలస ఎత్కిజిన్ జోతె గెచ్చ జో తెన్ ఎక్కితె బెదితిస్‍చి రిసొ, తుమ్‍క ఆఁవ్ కిచ్చొ మెన అప్పె బతిమాల్ప జా సంగితసి మెలె, 2 జా దీసి నే జెతె అగ్గె, అబద్దుమ్‍క, “దీసి పాఁవ అయ్‍లి గె. సివ్న దెకిలయ్, ప్రబుచి కోడు, ఈంజ” మెన కో జవుస్ కిచ్చొ జవుస్ ఆత్మచి సెక్తిక సంగిలె, నెంజిలె “దీసి పాఁవ అయ్‍లి గె” మెన కేన్ జవుస్ మాన్సు సొంత సెక్తిక ఉచర సంగిలె, నెంజిలె “దీసి పాఁవ అయ్‍లి మెన అమ్‍చి తెన్ ఉత్రుమ్‍తె అయ్‍లి” మెన కో జవుస్ సంగిలె, తుమ్‍చి మెన్సు తుమ్ బమ్మ జా నాయ్, నంప కెర నాయ్. 3 కోయి దస కొడొ సంగిలె, తుమ్ మోసిమ్ సేడ నాయ్. కిచ్చొక మెలె, ప్రబు అన్నె జెతికయ్ జా దీసి నే జతె అగ్గె, తొలితొ, ఒండి లోకుమ్‍చ ఎతివాట్‍జిన్ మాన్సుల్ దేముడుక విరోదుమ్ జతి వెల్లి బాద జర్గు జంక అస్సె. దేముడు సంగిలిన్ ఎత్కిక విరోదుమ్ జలొ *పూర్తి వెల్లి మూర్కుమ్ బుద్ది జలొసొ ఈంజ లోకుమ్‍తె బార్ జంక అస్సె, జో పూర్తి నాసెనుమ్ జా గెతొసొ.
4 జో వెల్లొ మూర్కుడు కీసి జయెదె మెలె, కేన్ దేముడు మెలొసొక కి కేన్ జొకర్తి వస్తువక కి జో విరోదుమ్ కెర, “ఆఁవ్ వెల్లొ” మెనన, దేముడుచి గుడితెచి ముక్కిమ్ జలి టాన్‍తె వెస కెర, “ఆఁవ్ దేముడు” మెనన సంగెదె. 5 తుమ్‍చి తెన్ ఆఁవ్ తిలి పొది కి తుమ్‍క ఈంజ ఎత్కి సంగిలయ్. ఏద కెర్సు నాయ్ గె?
6 జలె, దేముడు సెలవ్ దిలి కాలుమ్‍కయ్ జో మూర్కుడు బార్ జంక జయెదె. గని అప్పె నే బార్ జంక కిచ్చొ అడ్డు తయెదె గే తుమ్ జాన్సు. 7 మదెనె జో మూర్కుడుచి బుద్ది ఈంజ లోకుమ్‍తె జేఁవ్‍చి పాపుమ్ లుంక, చోరు తిరీమ్ తిరీమ్ కెర్తయ్, గని జోక అడ్డు కెర్తొసొ అడ్డు కెరుక ములిలెకయ్, జా బాద ఎదార్దుమ్ జా పూర్తి అల్లర్ కెరెదె. 8 తెదొడ్‍కయ్ జో మూర్కుడు బార్ జా జోవయించి కామ్ ఎదార్దుమ్ కెరెదె. గని ప్రబు జలొ యేసు అన్నె ఉత్ర జా డీస్తిస్‍కయ్ జొయ్యి జో మూర్కుడుచి సెక్తి గెచ్చవయ్ గెలెదె. చి రితి జోచి చోండి తెంతొ జెతికయ్ †వాదుకయ్ జోవయింక మారయ్ గెలెదె.
9 జో మూర్కుడు జలొసొ కేనె తెంతొ జా తయెదె మెలె, సయ్‍తాన్‍చి సెక్తి తెంతొ బార్ జా తయెదె. అయ్‍లె, జో సయ్‍తాన్‍చి ఒగ్గర్ సెక్తి తెన్ అబద్దుమ్‍చ ‡మాయల్ జత వెల్లొ వెల్లొ కమొ గట్టిఙ కెర కెర, 10 నాసెనుమ్‍తె గెచ్చుక తిలసక మోసిమ్ కెరెదె. కిచ్చొక మెలె, సత్తిమ్ తిలిసి జేఁవ్ ప్రేమ కెరుక నెసిలచి రిసొ రచ్చన జతి నాయ్. 11 సత్తిమ్ జేఁవ్ నెసిలి రిసొ, ‘అబద్దుమ్, జలె, నంప కెర్తు’ మెన, ‘జేఁవ్ ఆత్మ గుడ్డి జతి రితి జా మోసిమ్‍తె దెర్ను సేడ్తు’ మెన దేముడు సొర్ప కెర తయెదె. 12 దస్సి, కో సత్తిమ్ నంప కెర్తి నాయ్, గని పాపుమ్‍క ఆస జవుల గే, సిచ్చతె గెచ్చుల.
ప్రబుక నంపజలస రచ్చనతె గెతిస్‍చి
13 ప్రబు ప్రేమ కెర్త ఓ బావుడ్లు, తుమ్‍చి రిసొ దేముడుక అమ్‍చి సర్ద నే సంగిలె నెంజె. రోజుక తుమ్‍చి రిసొ జోవయింక అమ్‍చి సర్ద సంగితసుమ్. కిచ్చొక మెలె, §తుమ్ *రచ్చించుప జంక మెన మొదొల్ తెంతొ జో నిసాన్లన్. కీసి రచ్చించుప జంక మెలె, తుమ్ జోవయించయ్ జతి రితి జోవయించి సుద్ది తిలి ఆత్మ తుమ్‍క సుద్ది కెర్తి వాటు, చి సత్తిమ్ తుమ్ నంప కెర్తి వాటు. 14 ప్రబు జలొ అమ్‍చొ యేసుచి గవురుమ్‍తె తుమ్ బెదితి రిసొ, తుమ్ ఇసి సుద్ది జంక సత్తిమ్ నంప కెరుక మెన దేముడు తుమ్‍క బుకార్లన్. కేన్ వాటు బుకార్లన్ మెలె, అమ్ సుబుమ్ కబుర్ సూనయ్‍లి వాటు. 15 జాకయ్, బావుడ్లు, తుమ్ డిట్టుమ్ టీఁవ, చి అమ్‍చి అత్తి దిలిసి ఎత్కి, మెలె, అమ్ ఒత్త తిలి పొది సికడ్లిసి కి ఇన్నె తెంతొ ఉత్రుమ్ రెగ్డ సికడ్లిసి కి, తుమ్ డిట్టుమ్ దెరన, జయి రితి ఇండ.
దెస్సలొనీకచ రిసొ పవులీంసి ప్రార్దన
16 ప్రబు జలొ అమ్‍చొ యేసుక్రీస్తు, అన్నె అమ్‍క అబ్బొ జలొ దేముడు జోవయించి దయక అమ్‍క ప్రేమ తా, కెఁయఁక తెఁయఁక తిలి దయిరిమ్ దెతి పరలోకుమ్‍తె గెచ్చ జితి దయిరిమ్ కి అమ్ ఎత్కిజిన్‍క దా అస్తి. 17 జలె, ‘తుమ్‍చి పెట్టి తుమ్‍క జోవయించి ఆత్మకచి దయిరిమ్ కెర్తె తా తుమ్ కెఁయఁక తెఁయఁక సత్తిమ్ ఇండితి రితి సత్తిమ్ లట్టబ్తి రితి తుమ్‍క డిట్టుమ్ నిదానుమ్ కెర్తె తత్తు’ మెన అమ్ ప్రార్దన కెర్తసుమ్.
* 2:3 డీసయ్‍లిస్‍చి పుస్తకుమ్‍తె దసొ మాన్సుచి రిసొచ కొడొతె ‘జంతు’ మెన టాలి తెన్ సంగితయ్. డీసయ్‍లిసి 12:9, చి 13 అద్యయిమ్ తెంతొ 17 అద్యయిమ్ ఎద, చి 19, 20 అద్యయల్ దెక. † 2:8 నెంజిలె ‘కోడుక’. డీసయ్‍లిస్ 19:21తె సయ్‍తాన్‍చి సేవ కెర్తె తిలసచ సయ్‍న్యుముల్‍క ప్రబు జోవయించి చోండితెచి కడ్గుమ్‍క మారెదె. జా కండా జోవయించి కోడుకయ్ టాలి జతయ్. ఇన్నె కోడుచి అర్దుమ్ కి ఉచరుక జయెదె. ‡ 2:9 డీసయ్‍లిసి 12:9, చి 13 అద్యయిమ్ దెక. 13:13తె మాయచ వెల్లొ వెల్లొ కమొచి కోడు అస్సె. § 2:13 నెంజిలె, ప్రబుక నంపజతస మొత్తుమ్‍తె తూమ్ నొవొ జతి రితి తొలితొ నంపజంక మెనయ్ జో నిసాన్ల మెన ఈంజ ఎత్కి తొలితొ రెగిడ్ల సగుమ్ పుస్తకల్‍తె అస్సె. * 2:13 మెలె, పాపుమ్‍తె తెంతొ, జేఁవ్ కెర్ల పాపల్‍చి సిచ్చ తెంతొ, చి సయ్‍తాన్‍చి రాజిమ్ తెంతొ రచ్చించుప జంక.