21
యేసు సిస్సుల్‍క అన్నె డీసిలిసి
1 యేసు సిస్సుల్‍క డీస అన్నె సగుమ్ దీసల్ గెలి పడ్తొ, తిబెరియ సముద్రుమ్‍తె, మెలె గలిలయతెచి సముద్రుమ్ రితి గడ్డె, జోచ సిస్సుల్ సగుమ్‍జిన్ తతికయ్, యేసు జోవయింక అన్నె డీస జో జీవ్ జలిస్‍క జోచి అదికారుమ్‍క రుజ్జు దెకయ్‍లన్. ఇసి జర్గు జలి.
2 ఏక్ దీసి, సీమోను పేతురు, ‘కల్వల్‍తె జెర్మిలొసొ’ మెన ఆసిమ్ నావ్ తిలొ తోమా, జా గలిలయ ప్రాంతుమ్‍చి కానా గఁవ్విచొ నతనియేలు, జెబెదయి మెలొసొచ దొగుల పుత్తర్సుల్, చి అన్నె దొగుల సిస్సుల్, మొత్తుమ్ సత్తుజిన్, ఎక్కితె తిల, చి 3 “ఆఁవ్ మొస్స దెరుక గెతసి” మెన సీమోను పేతురు సంగ బార్ జంక దెర్తికయ్, తిల సిస్సుల్ “ఆమ్ కి బెద జెమ్‍దె!” మెన సంగిల. జేఁవ్ ఎత్కిజిన్ బార్ జా, జోవయించి దోనితె వెగ, మొస్స దెరుక గెల. గని జయి రాతి ఎక్కి మొస్సొ కి దెర్తి నాయ్.
4 గని, రాత్ పయితె తతికయ్, ఒత్త ఒడ్డుతె యేసు టీఁవ అస్సె. గని ‘యేసు’ మెన సిస్సుల్ చినితి నాయ్. 5 జో, జలె, జోవయింక కేక్ గల, “ఓ గోతుసుదల్, మొస్స దెర అస్సుస్ గే?” మెన పుసిలన్. చి “నాయ్, బాబు, కిచ్చొయ్ నాయ్!” మెన జబాబ్ దా కేక్ గల.
6 యేసు, జలె, జోవయింక కిచ్చొ సంగిలన్ మెలె, “దోనిచి ఉజెతొ పక్కయ్ వల గల, చి దొర్కు జవుల!” మెన కేక్ గలన్, చి జో సంగిల్ రితి జయ్యి పక్క వల గలిల. గలిలె, ఎత్తివాట్ మొస్స బెర తిలి రిసొ వల కడుక నెతిర్ల.
7 దస్సి జతికయ్, యేసు ఒగ్గర్ ప్రేమ కెర్లొ సిస్సుడు జోక చిన కెర, “అమ్‍చొ యేసుప్రబు, జో!” మెన పేతురుక సంగిలన్. జోక ‘అమ్‍చొ యేసుప్రబు’ మెన సీమోను పేతురు సూన్లి బేగి, కామ్‍చి రిసొ జో కడ తిలి సొక్క అన్నె గలన, సముద్రుమ్‍తె డేఁవ, యేసుతె గెలన్. 8 గని, తిల సిస్సుల్ దోనితె తా, మొస్స బెర తిలి వల ఒర్గొడ ఆన, పడ్తొ అయ్‍ల. ఒగ్గర్ దూరి జెంక నాయ్. ఒడ్డు తెంతొ పాసి పాసి ఎక్కి పుంజెక్ గజాలు దూరి తిల.
9 జలె, ఒడ్డుతె అయ్‍లె కిచ్చొ దెకిల మెలె, ఒత్త మెసి బొగుల్‍చి ఆగి తిలి, చి ఆగితె మొస్స సిజితె తిల. పోడియొ కి తిల. 10 తెదొడి యేసు జోవయింక “తుమ్ అప్పె దెర్ల మొస్స సగుమ్ ఆన” మెలన్, 11 చి సీమోను పేతురు దోనితె అన్నె వెగ, వల ఒడ్డుతె ఒర్గొడ ఆన్లన్. ఆన్లె, వెల్లెల మొస్స బెరయ్ అస్తి. కెత్తి మెలె, పుంజెక్ యాబయ్ తిన్ని వెల్లెల మొస్స. గని, ఎత్తివాట్ తిలె కి, వల చిరి జయె నాయ్.
12 “అల్లె, కంక జా,” మెన యేసు సిస్సుల్‍క బుకార్లన్. జేఁవ్ సిస్సుల్‍తె జలె, “తుయి కో?” మెన కో కి జోక పుసుక దయిరిమ్ నాయ్. జోక ‘యేసుప్రబు’ మెన జాన్‍తి. 13 జేఁవ్ దస్సి ఇదిల్ బితె తతికయ్, యేసు పుర్రె జా, పోడియొ వెంట, వంట దిలన్. దస్సి మొస్స కి వెంట, వంట దిలన్.
14 యేసు మొర జీవ్ జా ఉట్ట సిస్సుల్‍క డీసిలిసి ఇన్నెతెన్ తివ్వెర్ జలి.
పేతురుక యేసు చెమించుప కెర్లిసి
15 జేఁవ్ *అన్నిమ్ కెర కేడయ్‍లి పడ్తొ, సీమోను పేతురుక యేసు బుకారా, ఇదిల్ దూరి కడన, జోక ఇసి మెలన్. “ఓ సీమోను, యోహానుచొ పుత్తుసి, ఇన్నెచి కంట అంక తుయి ఒగ్గర్ ప్రేమ కెర్తసి గే?” మెన పుసిలన్. పుసిలె, పేతురు “ఒయ్యి, ప్రబు, ఆఁవ్ తుక ప్రేమ కెర్తిసి తుయి జాన్సి” మెలన్. యేసు జోక “దస్సి జలె, విలువ జల మెండ పిల్లల్‍క చెంగిల్ అన్నిమ్ గొవుడు దొర్కు కెర్తె తతి రితి తా!” మెన సంగిలన్.
16 పడ్తొ అన్నెక్ సుట్టు, “ఓ సీమోను, యోహానుచొ పుత్తుసి, అంక ప్రేమ కెర్తసి గే?” మెన పుసిలన్. పుసిలె, పేతురు జోక అన్నె, “ఒయ్యి, ప్రబు, ఆఁవ్ తుక ప్రేమ కెర్తిసి తుయి జాన్సి” మెన సంగిలన్. యేసు జోక అన్నె, “దస్సి జలె, విలువ జల మెండల్‍క చెంగిల్ రకిత్ రితి తుయి దెకితె తా!” మెన సంగిలన్.
17 తెదొడి అన్నెక్ సుట్టు కి, పేతురుక యేసు పుసిలన్. “ఓ సీమోను, యోహానుచొ పుత్తుసి, అంక ప్రేమ కెర్తసి గే?” మెన అన్నె పుసితికయ్, ‘అంక ప్రేమ కెర్తసి గె?’ మెన యేసు పుసిలిసి అప్పె తివ్వెర్ జలి రిసొ, పేతురు మెన్సు ఒగ్గర్ దుకుమ్ జలన్, చి “ప్రబు, తుయి ఎత్కి జాన్సి. ఆఁవ్ తుక ప్రేమ కెర్తిసి తుయి దెకితసి!” మెన అన్నె సంగిలన్, చి యేసు జోక “విలువ జల మెండల్‍క సరి జతి అన్నిమ్ దొర్కు కెర్లి రితి తుయి తా.
18 “తుక ఆఁవ్ అన్నె కిచ్చొ కచితుమ్ సంగితసి మెలె, తుయి ఉబెడొబోద తిలి పొది, తుకయ్ తూయి తెయార్ కెరన, ఇస్టుమ్ అయ్‍లి రితి బుల్తె తిలది, గని తుయి మంత్రొ జలె పొది కీసి జస్తె మెలె, తుచ అత్తొ చంపొ కెర్తె, చి వేర సుదొ తుక తెయార్ కెరెదె. చి తుయి ఇస్టుమ్ నెంజిలిస్‍తె తుక వయ నెయెదె” మెన పేతురుక యేసు సంగిలన్. 19 కిచ్చొక దస్సి సంగిలన్ మెలె, పేతురు మంత్రొ జలె పొది, విరోదుమ్ సుదల్ జోక †మారుల. దస్సి జయెదె మెలి గుర్తుకయ్ యేసు దస్సి మెలన్. జలె, ఒత్త తెంతొ యేసు పేతురుక, ‡“అంచి పట్టి జే!” మెలన్.
20 తెదొడి పేతురు పస్ల, యేసు ఒగ్గర్ ప్రేమ కెర్లొ సిస్సుడు జోచి పట్టి జెతిసి దెకిలన్. కక్క మెలె, యేసు సిస్సుల్ తెన్ ఆకర్ అన్నిమ్ కెర్లి పొది, యేసుచి గుండెతె పెల వెస తిలొ సిస్సుడు. జొయ్యి, జా సుట్టు ‘తుక విరోదుమ్ సుదల్‍తె దెర దెతొసొ కొన్సొ?’ మెన యేసుక పుస దిలన్.
21 పేతురు, జలె, జో సిస్సుడుక దెక కెర, “ప్రబు, ఈంజొ మాన్సుక కిచ్చొ జయెదె?” మెన పుసిలన్. 22 పుసితికయ్, యేసు జోక, “ఆఁవ్ దేముడు అబ్బొతె పరలోకుమ్‍తె గెచ్చ ఈంజ లోకుమ్‍తె అన్నె జెతె ఎదక ఈంజొ తాఁ గెచ్చుక అంచి ఇస్టుమ్ జలె, తుక కిచ్చొ బాద? అంచి పూచి, జా. తుచి పూచి కిచ్చొ మెలె, ఆఁవ్ తియార్లి కామ్ కెరుక. అంచి పట్టి జె!” మెలన్.
23 జో అన్నెక్లొ సిస్సుడుచి రిసొ యేసు సంగిలి జా కోడుచి రిసొ సగుమ్‍జిన్ పడ్తొ కిచ్చొ సంగితె తిల మెలె, ‘ఈంజొ అన్నెక్లొ సిస్సుడు మొరె నాయ్’ మెంతె తిల. గని జో ‘మొరె నాయ్’ మెన యేసు సంగె నాయ్. ఎక్కి “ఆఁవ్ అన్నె జెతె ఎదక ఈంజొ తా గెచ్చుక అంచి ఇస్టుమ్ జలె, తుకయ్ కిచ్చొ బాద?” మెనయ్ సంగ తిలొ.
24 ఈంజ ఎత్కిచి రిసొ సాచి జలొసొ, ఈంజ ఎత్కిచి రిసొ రెగిడ్లొసొ కొన్సొ మెలె, జొయ్యి సిస్సుడు. యేసు ఒగ్గర్ ప్రేమ కెర్లొసొ. జోచి సాచి సత్తిమ్ మెన జానుమ్.
25 యేసు కెర్ల కమొ అన్నె ఒగ్గర్ అస్తి. జేఁవ్ కమొ ఎత్కిచి రిసొ రెగుడుక జలె, జేఁవ్ కమొ ఎత్తివాట్ జవులచి రిసొ జోవయించి రిసొ రెగిడ్ల పుస్తకల్ ఈంజ బూలోకుమ్ దెరుక నెత్రె. తెద్దిలి.
* 21:15 యూదుల్ చింబొ కతి నాయ్. ముక్కిమ్‍క పోడియొ కవుల. † 21:19 వేర పుస్తకల్‍తె కిచ్చొ అస్సె మెలె, పడ్తొ పేతురుక కీసి మార్ల మెలె, జోవయింక బోడి ఎట్టొ చట్టొ ఉప్పిరి ఒడొవ సిలువతె మార్ల. ‡ 21:19 క్రీస్తుచి రితి నిదానుమ్ ఇండితిస్‍చి కోడు, పడ్తొ సిలువతె జో కి మొర్తిస్‍చి అర్దుమ్ కి ఇన్నె తయెదె.