21
నొవి ఆగాసుమ్, నొవి బుఁయి
1 తెదొడి ఆఁవ్ కిచ్చొ దెకిలయ్ మెలె, నొవి ఆగాసుమ్, నొవి బుఁయి. అగ్గెచి ఆగాసుమ్ అగ్గెచి బుఁయి కేడ తిలి, చి సముద్రుమ్ కి నాయ్. 2 పడ్తొ, పరలోకుమ్‍చి సుద్దిచి పట్నుమ్, నొవి యెరూసలేమ్ పరలోకుమ్ తెంతొ దేముడు తెంతొ, మున్సుక జెతికయ్ పెండ్లి ఉబేడ్ రితి తెయార్ జా తా, ఉత్ర జెతిసి దెకిలయ్. 3 అన్నె, సింగాసనుమ్ తెంతొ చి గట్టిఙ అవాడ్‍చి అవాడ్ కిచ్చొ సంగిలిసి సూన్లయ్ మెలె, “ఈందె, దేముడు జితి టాన్ మాన్సుల్‍తెయి అస్సె. జోవయింతెన్ జో జియెదె. జేఁవ్ జోచయ్ ప్రెజల్ జా తవుల, చి జో సొంతయ్ జేఁవ్ తెన్ తయెదె, జేఁవ్‍క దేముడు జా తయెదె. 4 జోవయించ అంకివొతె ఆఁసునొ కెఁయఁక అన్నె నే జెతి రితి, జోవయించ ఆఁసునొ జొయ్యి పుంచ గెలెదె, చి అప్పె తెంతొ కిచ్చొ మొర్ను తయె నాయ్. ఏడుకుడు జతిసి, ఏడ్తిసి, నొప్పి కి తయె నాయ్. కిచ్చొక మెలె, పొర్నిచి ఎత్కి ఉట్ట గెల.” మెన జా అవాడ్ సంగిలన్.
5 తెదొడి, సింగాసనుమ్‍తె వెసిలొసొ, “ఈందె, ఎత్కి నొవి తెయార్ కెర్తసి” మెన, అన్నె, “ఈంజ ఎత్కి రెగుడు. ఈంజేఁవ్ కొడొ సత్తిమ్‍చ, నంపజతస” మెన జో సంగిలన్. 6 తెదొడి అంక, “పూర్తి జర్గు జలి, ‘అల్ఫా, ఓమెగ’ మెన ఆఁవ్ మొదొల్‍చొ, ఆకర్‍చొ. కక్క తాన్ కెర్లె, డబ్బుల్ నే దెతె, జీవ్ దెతొ పాని అంచి ఊంట తెంతొ ఆరి దెయిందె. 7 కో జీనుల గే, అంచి రాజిమ్‍చి ఈంజ వాట జోక దెయిందె, చి ఆఁవ్ జోచొ దేముడు జయిందె, జో అంక పూత్తు జా తయెదె. 8 గని అంచి సాచి జంక బితస, నముకుమ్ నెంజిలస, నిదానుమ్ నెంజిలస, హత్య కెర్తస, లంజె జతస, మెంగ్ర మాన్సుల్, బొమ్మల్‍క జొకర్తస, అబద్దుమ్ జతస, అబద్దుమ్ కెర్తస, సయ్‍తాన్‍చి వెట్కారుమ్ జలస, జేఁవ్‍క సిచ్చ, గందకము తెన్ ఆగి లగితి వెల్లి ఆగి గొయ్‍తె గలుల. ఈంజ దొన్నిచి మొర్ను.”
మెండపిల్లక తేర్సి జతిసి నొవి యెరూసలేమ్
9 తెదొడి సత్తు ఆకర్‍చ సిచ్చల్ బెర్ల సత్తు గిన్నల్ అగ్గె దెర సువ తిల సత్తు *దూతల్‍తె ఎక్కిలొ అంచితె జా కెర కిచ్చొ మెన అంక సంగిలన్ మెలె, “జో మెండపిల్లక తేర్సి జతి పెండ్లి ఉబేడ్‍క తుక దెకయిందె” మెలన్. 10 తెదొడి దేముడుచి యేసుచి ఆత్మసెక్తిక జో దూత అంక ఒగ్గర్ డోంక్ తిలి డొంగ్రుతె కడ నిలన్, చి జో అంక దెకయ్‍తికయ్, ప్రబుచి జా ఆత్మసెక్తిక కిచ్చొ దెకిలయ్ మెలె, జోచి †సుద్ది తిలి యెరూసలేమ్ పట్నుమ్ దెకిలయ్. 11 జా పట్నుమ్‍చి ఉజిడి కీసి తిలి మెలె, దేముడుచి ఉజిడ్ తెన్ తా, ఒగ్గర్ విలువచి రత్నుమ్‍చి రితి ఉజిడి లగిలి, వజ్రుమ్‍చి రితి సీసచి రితి టేంటచి ఉజిడి లగిలి. 12 జా పట్నుమ్‍క వెల్లి కోట ఒగ్గర్ డోంక్ తిలి. జా కోటతె బార గుమ్మల్ తిల. జేఁవ్ బార గుమ్మల్‍తె ఎక్ ఏక్ దేముడుచొ దూత తిలి. జేఁవ్ బార గుమ్మల్‍తె ‡ఇస్రాయేలుచ బారజిన్ పుత్తర్సుల్‍చ సెకుమ్‍లుచ ఎక్కెక్ నవ్వొ, ఎక్కెక్ గుమ్మలె రెగ్డ తిల. 13 తూర్పు పక్క తిన్ని గుమ్ముమ్‍లు, ఉత్తర పక్క తిన్ని గుమ్ముమ్‍లు, దచ్చెన పక్క తిన్ని గుమ్ముమ్‍లు, చి పడమర పక్క తిన్ని గుమ్ముమ్‍లు తిల. 14 పడ్తొ పట్నుమ్‍చి కోటక బార పునాద్లు, చి జేఁవ్ పునాద్లుతె మెండపిల్లచి చి రిసొచ బారజిన్ బారికుల్‍చ నవ్వొ ఎక్కెక్ రెగ్డ తిల.
15 అంచి తెన్ లట్టబ్లొ జో దూతక, జా పట్నుమ్‍కచి జేఁవ్‍చ గుమ్ముమ్‍ల్‍కచి కోటక §కటార్తి రిసొ, బఙర్‍క తెయార్ కెర్లి కటార్తి డండొ తిలి. 16 పట్నుమ్‍క చెత్తర్ కోనల్, చి జేఁవ్‍చ పక్కల్‍చ కొల్తల్ సమానుమ్ అస్తి, జేఁవ్‍చ కోనల్‍చ కొల్తల్ సమానుమ్ అస్తి. తెదొడి జోచి డండొ తెన్ పట్నుమ్‍క కటార్లన్. *దొన్ని వెయిల్ దొన్ని పుంజొ కిలొమీటర్లు దూరి జేఁవ్‍చి కొల్త. చెత్తర్ పక్కల్ కి సమానుమ్; కెద్ది దీగు జయెదె గే, తెద్ది రూందు, తెద్ది డోంకు కి జయెదె.
17 జేఁవ్‍చి కోట కి కటార్లన్. †అరవయ్ చెత్తర్ మీటర్లు డోంకు, మాన్సు కటార్తి రితి, మెలె జో దూత కటార్లన్. 18 జా కోట వజ్రుమ్‍చి వస్తుతె తెయార్ కెర్లిసి, చి పట్నుమ్ రితి బఙరి తిలి, చి జేఁవ్‍చి ఉజిడి కీసి మెలె, అద్దుమ్ రితి టేంట లగిలి. 19 జా పట్నుమ్‍చి కోటచ పునాద్లుతె ఎత్కి రగల్ రత్నాలు లగిల. తొలితొ చి వజ్రుమ్, చొక్కిల్ లగిలి. అన్నెక్ రత్నుమ్ నీలిమ్ రగుమ్ లగిలి, అన్నెక్ రత్నుమ్ ‘యమునా’ మెంతిసి ఎరన లగిలి, అన్నెక్ రత్నుమ్ పచ్చన లగిలి. 20 అన్నెక్ రత్నుమ్ నారింజ రంగు లగిలి, అన్నెక్ రత్నుమ్ అన్నెక్ ఎరన రగుమ్ లగిలి, అన్నెక్ రత్నుమ్ తామర్ పూల్‍చి ఎడ్ది రంగు లగిలి, అన్నెక్ రత్నుమ్ సముద్రుమ్‍చి పచ్చన రంగు లగిలి, అన్నెక్ రత్నుమ్ అన్నెక్ రగుమ్ ఎడ్ది రంగు లగిలి, అన్నెక్ రత్నుమ్ చీంచ్ అక్డల్ నొవర్ పలొయ్‍లి రంగు లగిలి, అన్నెక్ రత్నుమ్ గులాప్ రంగు లగిలి, అన్నెక్ రత్నుమ్ ఊద రంగు లగిలి. 21 పడ్తొ బార గుమ్మల్‍చ టట్టల్ కిచ్చొ వస్తుతె తెయార్ జా తిల మెలె, బార ముత్యల్‍క. ఎత్కి టట్ట ఏక్ ముత్యల్‍క తెయార్ జలిసి, అన్నె, పట్నుమ్‍చి వీది రితి బఙరి తా, అద్దుమ్‍చి ఎదిలి టేంట లగిలి.
22 అన్నె, జా పట్నుమ్‍తె కిచ్చొ దేముడుచి గుడి డీసె నాయ్. కిచ్చొక మెలె, ప్రబు జలొ ఎత్కి సెక్తి అదికారుమ్ తిలొ దేముడు అన్నె మెండపిల్ల సొంత జా పట్నుమ్‍క దేముడుచి గుడి జవుల. 23 అన్నె, జా పట్నుమ్‍క ఉజిడి దెంక పొద్దు గే జోను గే నాయ్. కిచ్చొక మెలె, దేముడుచి ఉజిడి జాక దొర్కు జలి ఉజిడి, చి మెండపిల్ల జాక దీవు. 24 జాచి ఉజిడ్‍క ప్రెజల్ ఇండుల, చి ఒత్త కిచ్చొయ్ అందర్ తయె నాయ్. 25 అన్నె, రాతి మెద్దెనె కెఁయఁక కి జా పట్నుమ్‍చ గుమ్మల్ డంకితి నాయ్, అన్నె, ఈంజ నొవి బూలోకుమ్‍చ రానలు ఒత్త జోవయించి గవురుమ్, జోవయింక గవురుమ్ దెతిసి ఎత్కి ఒత్త ఆనుల. 26 ఎత్కి ప్రెజల్‍క దొర్కు జలి గవురుమ్, ఎత్కి ప్రెజల్‍క దొర్కు జలి సొమ్సారుమ్ ఒత్త ఆనుల. 27 గని కిచ్చొ పాపుమ్‍చి ఒత్త పెసె నాయ్, చి మర్కటుమ్ గే, అబద్దుమ్ గే ఇండితస ఒత్త పెసితి నాయ్. కో ఒత్త పెసుల మెలె, ‘పరలోకుమ్‍తె బెదుతు’ మెన మెండపిల్లచి పుస్తకుమ్‍తె కచ నవ్వొ తవుల గే జెఁవ్వి పెసుల.
* 21:9 15, 16 అద్యయల్. † 21:10 19:8 దెక. ‡ 21:12 జోవయింక అన్నెక్ నావ్ యాకోబు. ‘ఇస్రాయేలు’ మెలె, జో యాకోబుక అన్నెక్ నావ్ జయెదె, చి టాలిక ‘యూదుల్’, నెంజిలె ‘నంపజలస మొత్తుమ్’ చి అర్దుమ్ కెరనుక జయెదె. § 21:15 మీంతి * 21:16 రమారమి 1,400 మైలు † 21:17 అరవయ్ చెత్తర్ మీటర్లు మెలె, డబ్బయ్ దొన్ని గజాలు జయెదె, మెలె పుంజెక్ దొన్ని విసొ చెత్తర్. పుంజెక్ దొన్ని విసొ చెత్తర్ మెలె, బార బారలు, మెలె 144 = 12 x 12. బార సెకుమ్‍లుచ యూదుల్ తిల, యేసుక బార బారికుల్ కి తిల. జేఁక ఈంజ నంబర్ ఏక్ టాలి జయెదె.