8
చెత్తర్ వెయిల్ జిన్‍క యేసు అన్నిమ్ దిలిసి
(మత్త 15:32-39)
1 జేఁవ్ దీసలె అన్నెక్ సుట్టు ఒగ్గర్‍జిన్ జనాబ్ యేసుతె బెర తతికయ్, జోవయింక కతిసి కిచ్చొ నెంజిలి రిసొ, యేసు జోచ సిస్సుల్‍క పాసి బుకారా, జోవయింక 2 “ప్రెజల్ అప్పెక తిర్రతి ఎద అంచి తెన్ అస్తి. జోవయింక కతిసి కిచ్చొ కి నాయ్ చి రిసొ జోవయించి ఉప్పిరి ఆఁవ్ కన్కారుమ్ జా అస్సి. 3 జోవయింక చువ్వెచి పెట్టి గెరి తెద్రయ్‍లెగిన, వట్టె ఏక్ వేల మొకొమ్ గుంజ్ర సేడుల. జోవయింతె సగుమ్‍జిన్ దూర్ తెంతొ జా అస్తి.” మెన సంగిలన్. 4 జేఁవ్ సిస్సుల్ ఆచారిమ్ జా, “ఈంజ బయిలు దేసిమి ఎతివాట్‍జిన్ మాన్సుల్‍క అన్నిమ్ దొర్కు కెరుక కీసి?” మెన అన్మానుమ్ జా సంగిల. 5 ఇసి సంగితికయ్, యేసు జోవయింక “తుమ్‍తె కెత్తి పోడియొ అస్తి?” మెన పుసిలన్, చి “సత్తు” మెన జబాబ్ దిల.
6 జలె, యేసు జా జనాబ్‍క “బుఁయ్యె వెస” మెన ఆడ్ర దా, జేఁవ్ సత్తు పోడియొ దెర, “తుయి దా దయ కెర్లది” మెన దేముడు అబ్బొస్‍క ఉచర, జేఁవ్ పోడియొ మోడ కెర, “ప్రెజల్‍క వంట దాస” మెన సిస్సుల్‍క దెతికయ్, ప్రెజల్‍క వంట దిల. 7 దొన్ని ఇదుద్ల మొస్స కి తతికయ్, యేసు దేముడు అబ్బొస్‍క అన్నె దస్సి జొకర, “ఈంజేఁవ్ మొస్స కి వంట దాస” మెన ఆడ్ర దెతికయ్, సిస్సుల్ ప్రెజల్‍క వంట దిల. 8 ఎత్కిజిన్ పేట్ బెర్తు కతికయ్, సేంసిల గండలు సిస్సుల్ గుడ్డిల, చి సత్తు గంపల్‍తె బెర్ల. 9 అన్నిమ్ కత్తస కెత్తిజిన్ జల మెలె, పాసి పాసి చెత్తర్ వెయిల్‍జిన్ జల. 10 జలె, యేసు ప్రెజల్‍క గెరి తెద్రవ దా, సిస్సుల్ తెన్ బేగి దోనితె వెగ, దల్మనూతా ప్రాంతుమ్‍తె ఉట్ట గెల.
పరిసయ్యుల్ యేసుక అన్నె పరిచ్చ కెర్లిసి
11 యేసు ఇసి ఒత్త తిలి పొది, పరిసయ్యుల్ సగుమ్‍జిన్ జా కెర, యేసు తెన్ జట్టి జతి రితి జా, జోక “తుచి అదికారుమ్ పరలోకుమ్ తెంతొ చి జలె, అమ్‍క రుజ్జు దెకయ్‍తి రిసొ కిచ్చొ జవుస్ వెల్లి కామ్ కెరు.” చెంగిల రితి జోక పరిచ్చ కెర్ల.
12 యేసు, జలె, జోచి మెన్సుతె ఒగ్గర్ దుకుమ్ జా ఏడ్లి రితి జా, “తుమ్ ఈంజ కాలుమ్‍చ మాన్సుల్ కిచ్చొక అంచి రిసొ రుజ్జు దెకయ్‍త కమొక ఆస జతసు? ఆఁవ్ తుమ్‍క కిచ్చొ కచితుమ్ సంగితసి మెలె, తుమ్ అన్మానుమ్ జల ఈంజ కాలుమ్‍చ మాన్సుల్‍క తుమ్ ఉచర్లి సాచి కామ్ ఎక్కి కి కెర దెంక నెంజె.” మెన జేఁవ్ వెల్లెల మాన్సుల్‍క సంగ కెర, 13 జోవయింక ముల దా, సిస్సుల్ తెన్ దోని అన్నె వెగ, గాడు జీన ఒత్తల్‍తొ గెచ్చుక మెన బార్ జల.
పండితుల్ సికయ్‍తి బుద్దిచి రిసొ యేసు జాగర్త సంగిలిసి
(మత్త 16:5-12)
14 దోనితె ఎక్కి పోడి తిలి, గని అన్నె పోడియొ ఆనుక సిస్సుల్ పఁవ్స తిల. 15 జలె, యేసు జోవయింక కిచ్చొ సంగిలన్ మెలె, “తుమ్ దెకన. పరిసయ్యుల్ చి రానొ జలొ హేరోదుచి పులయ్‍తి పీట్‍చి రగుమ్‍చి రిసొ తుమ్ జాగర్త తెన్ తా” మెన సంగిలన్. 16 ఇసి సంగితికయ్, జేఁవ్ ఎక్కిలొక ఎక్కిలొ “అమ్‍క పోడి నాయ్. కిచ్చొక ఇసి మెన అమ్‍క సంగితయ్?” మెన లట్టబంతె తిల.
17 యేసు జేఁవ్ ఉచర్లిసి జానెచి రిసొ, జో “ ‘అమ్‍క పోడియొ నాయ్’ మెన కిచ్చొక లట్టబంతసు? తుమ్ అప్పెక అర్దుమ్ కెరన్సు నాయ్ గే? తుమ్‍క పెట్టి బేడు బంద అస్సె గే, చి అర్దుమ్ కెరనుక ఇస్టుమ్ జసు నాయ్ గే? 18 తుమ్‍క అంకివొ తిలె కి దెకుస్ నాయ్ గె? తుమ్‍క కంగ్డల్ తిలె కి సూన్‍సు నాయ్ గే? అప్పె రితి జర్గు జలిసి కి ఏదస్ట కెర్సు నాయ్ గే? 19 జేఁవ్ పాఁచ్ వెయిల్‍జిన్ మాన్సుల్‍క ఆఁవ్ పాఁచ్ పోడియొ మోడ వంట్లి దీసి, కెత్తి గంపల్‍తె సేంసిల గండల్ గుడ్డ బెరయ్‍లదు?” మెన సంగితికయ్, జేఁవ్ “బార గంపల్‍తె” మెన జబాబ్ దిల. 20 “అన్నె, జేఁవ్ చెత్తర్ వెయిల్‍జిన్ మాన్సుల్ తిలిస్‍తె జేఁవ్ సత్తు పోడియొ మోడ వంట్లి దీసి, కెత్తి గంపల్‍తె సేంసిల గండల్ గుడ్డ బెరయ్‍లదు?” మెన సంగితికయ్, జేఁవ్ “సత్తు గంపల్‍తె” మెన జబాబ్ దిల. 21 జాకయ్ జో జోవయింక “జలె, అప్పెక కి తుమ్ అర్దుమ్ కెరన్సు నాయ్ గే?” మెన యేసు సంగిలన్.
గుడ్డి మాన్సుక యేసు చెంగిల్ కెర్లిసి
22 తెదొడి యేసు, సిస్సుల్, బేత్సయిదా గఁవ్విచి ఒడ్డుతె దోనితె పాఁవ ఉత్తిర్ల. గుడ్డి మాన్సు ఎక్కిలొక ఒత్తచ మాన్సుల్ సగుమ్‍జిన్ యేసుతె కడ ఆన, “దయ కెర, ఇన్నెక చడ చెంగిల్ కెరు” మెన బతిమాల్ప జా సంగిల. 23 జలె, యేసు జో గుడ్డి మాన్సుచి ఆతు దెర, జా గఁవ్వి తెంతొ ఇదిల్ దూరి కడ నా కెర, జోచ అంకివొతె తుంక్ర, చడ, “తుక కిచ్చొ జలెకు డీస్తయ్ గే?” మెన పుసిలన్, చి 24 జో మాన్సు, “మాన్సుల్‍క దెకితసి, గని జేఁవ్ రూకుల్ ఇండితి రితి డీస్తతి” మెన సంగిలన్. 25 జలె, జో మాన్సుచ అంకివొతె యేసు అన్నె చడితికయ్, జో చెంగిల్ దెక, ఎత్కి సొస్టుమ్ దెకిలొ. 26 ఇసి చెంగిల్ జతికయ్, యేసు జోక, “తుయి గఁవ్వి అన్నె నే పెసితె కి తుచి సొంత గెరి ఉట్ట గో” మెన తెద్రవ దిలన్.
ఈంజొయి ‘క్రీస్తు’ మెలొ జెంక తిలొ రచ్చించుప కెర్తొసొ
(మత్త 16:13-20; లూకా 9:18-21)
27 ఒత్త తెంతొ యేసు, జోచ సిస్సుల్ తెన్ కైసరియ పిలిప్పి మెలి ప్రాంతుమ్‍చ గఁవ్విలె ఇండ గెతె తత్తికయ్, “కొన్సొ మెన ప్రెజల్ అంక సంగితతి?” మెన సిస్సుల్‍క పుసిలన్. 28 జేఁవ్ జోక “బాప్తిసుమ్ దెతొ యోహాను జా తయెదె మెన సగుమ్‍జిన్ తుక సంగితతి. అన్నె సగుమ్‍జిన్ తుక ‘ఏలీయా పూర్గుమ్‍చొ జా తయెదె’ మెంతతి. అన్నె సగుమ్‍జిన్, ‘దేముడుచి కబుర్ పూర్గుమ్ సంగిలొ అన్నెక్లొ జా తయెదె’ మెన తుక సంగితతి” మెన సిస్సుల్ సంగిల.
29 ఇసి సంగితికయ్, జో జేఁవ్‍క, “తుమ్, జలె, కొన్సొ మెన అంక సంగితసు?” మెన పుసిలన్. జలె, పేతురు, “తెద్రయిందె మెన దేముడు సంగ తిలొ *‘క్రీస్తు’ మెలొ రచ్చించుప కెర్తొసొ, తుయి” మెన ఒప్పన సంగిలన్. 30 పేతురు ఇసి మెన ఒప్పన్‍తికయ్, యేసు జోక, “అంచి రిసొ తుమ్ చినిలిసి కక్క సంగ నాయ్” మెన జాగర్త సంగిలన్.
జో మొర అన్నె జీవ్ జంక తిలిస్‍చి రిసొ యేసు సంగిలిసి
(మత్త 16:21-28; లూకా 9:22-27)
31 †“ఆఁవ్ మాన్సు జా జెర్మున్ అయ్‍లొసొ ఒగ్గర్ స్రెమల్ సేడ, వెల్లెల మాన్సుల్‍చి అత్తి, వెల్లెల పూజర్లుచి అత్తి, మోసే తెన్ దేముడు దిలి ఆగ్నల్ సికడ్తసచి అత్తి, మొరుక అస్సె. గని తిర్రతి గెలె, అన్నె జీవ్ జా ఉట్టుక అస్సె” మెన యేసు జోచ సిస్సుల్‍క బోదన కెరుక దెర్లన్. 32 జో ఈంజ కోడ్ ఒండిజిన్‍క సొస్టుమ్ సంగిలన్. దస్సి సంగితికయ్, పేతురు జోక ఏక్ పక్కయ్ కడ నా కెర, “దస్సి సంగు నాయ్. తుక దస్సిచి పోని!” మెన పేతురు జోక గోల కెరుక దెర్లన్. 33 పేతురు ఇసి సంగితికయ్, యేసు పస్ల, సిస్సుల్‍క దెక, పేతురుక, “సయ్‍తాన్, అంచి పడ్తొ గో! తుయి దేముడుచి పచ్చెనచి బుద్ది ఉచర్లద్ నాయ్, గని మాన్సుల్ ఉచర్తి రితి ఉచర్లది” మెన యేసు గోల కెర్లన్.
34 తెదొడి జోచ సిస్సుల్‍క, ప్రెజల్‍చి జనాబ్‍క, జోచి పాసి బుకారా కెర, యేసు జోవయింక, “కో నంపజా అంచి పట్టి బులుక ఉచరుల గే, జోచి సొంత ఇస్టుమ్ కెరుక ముల దా, జోచి సొంత ‡సిలువ వయన అంచి పట్టి బులుక అస్సె. 35 కిచ్చొక మెలె, జోచి సొంత ప్రానుమ్ రచ్చించుప కెరనుక కో కోర్‍ప జవుల గే, జోచి ప్రానుమ్ గెచ్చవానెదె. గని అంచి రిసొ, అంచి సుబుమ్ కబుర్ సూనయ్‍తి రిసొ, కో జోచి ప్రానుమ్ దెతి రితి ఎక్కి మెన్సు నిదానుమ్ ఇండుల గే, జోచి ప్రానుమ్ రచ్చించుప జెయెదె. 36 మెలె, ఈంజ లోకుమ్‍తె తిలిసి ఎత్కి కేన్ మాన్సు జవుస్ కలుగు కెరన జోచి ప్రానుమ్ గెచ్చవాన్లెగిన, జోక కిచ్చొ లాబుమ్? కిచ్చొ లాబుమ్ నాయ్. 37 మెలె, జో మాన్సుచి ఆత్మ గెచ్చవాన్లెగిన, జోచి ప్రానుమ్ దేముడు తెన్ అన్నె బెదయ్‍తి రితి కేన్ మాన్సు కిచ్చొ దిలె సరిపుచుప జయెదె గే? 38 మెలె, గర్చ కమొ కెర్తి ఈంజ పాపుమ్‍చి లంజెచి ఉగుమ్‍తెచి బుద్ది కెరన, అంచి సత్తిమ్ జవుస్, అంచ కొడొచి సత్తిమ్ జవుస్, కో లాజ్ జా నే ఒప్పన్‌తె తవుల గే, ఆఁవ్ మాన్సు జా జెర్మున్ అయ్‍లొసొ పరలోకుమ్‍తె గెచ్చ అబ్బొసి జలొ దేముడుచి పరలోకుమ్‍చి ఉజిడ్‍చి గవురుమ్ తెన్ సుద్ది తిల దూతల్ తెన్ బెద ఈంజ లోకుమ్‍తె అన్నె జెతి దీసిక, జేఁవ్ మాన్సుల్‍క ‘అంచ’ మెన ఒప్పన్‍తి రితి అమ్‍చి తెన్ బెదవనుక అంక లాజు తయెదె.” మెన సిస్సుల్‍క ప్రెజల్‍క యేసు సంగిలన్.
* 8:29 ఒగ్గర్ పూర్గుమ్ తెంతొ “పాపుమ్ గెచ్చయ్‍తొ దొర్కు జలొ రచ్చించుప కెర్తొసొక తెద్రయిందె” మెన ఎత్కి అదికారుమ్ తిలొ దేముడు సంగ రెగ్డవ తిలన్. క్రీస్తు మెలె ఈంజ అర్దుమ్ తయెదె. † 8:31 ‘మాన్సు జా జెర్మున్ అయ్‍లొసొ’ మెన బయ్‍బిల్‍తె రెగ్డ తిలె, జేఁవ్‍చి అర్దుమ్ కిచ్చొ మెలె, ‘తెద్రయిందె’ మెన ఎత్కి అదికారుమ్ తిలొ దేముడు దెద్రయ్‍లొ క్రీస్తు రచ్చించుప కెర్తొసొ. యేసు ‘ఆఁవ్ మాన్సు జా జెర్మున్ అయ్‍లొసొ’ మెన సంగిలె, బయ్‍బిల్‍చి పొర్ని ప్రమానుమ్ సదు కెర్ల పండితుల్ జా అర్దుమ్ కెరనుల, గని యేసుక ‘జొయ్యి’ మెన ఒప్పనుక నెస కెర, జోవయింక ఒగ్గర్ అల్లర్ కెరుల. ఒగ్గర్ సదు నే కెర్ల ప్రెజల్, సిస్సుల్, జా అర్దుమ్ ఇదిల్ ఆల్సిమ్ కెరనుల. ‡ 8:34 ‘సిలువ’ మెన కిచ్చొక సంగితయ్ మెలె, యేసుక విరోదుమ్ సుదల్ కీసి మారుల మెలె, జోక ‘సిలువ’ మెలిస్‍తె అత్తిలె చట్టెలె మేకుల్ పెట టీఁవడ మొర్తి రితి ములుల. జోక జా సిలువతె నే టీఁవడ్తె అగ్గె, యేసుచి సొంత సిలువ జోక మార్తిస్‍తె జో గడియ సొంత వయుక నెతిర్ల; యోహాను 19:17. పడ్తొ సీమోను మెలొ ఎక్కిలొ వయితి రితి తియార్ల; మార్కు 15:21. సిలువ మెలె, ఏక్ డేడిక అన్నెక్ డేడి రితొ డండొ అడ్డుమ్ కెర బుఁయ్యె రోవ టీఁవడుల.