9
1 జో ఇసి సంగ, “దేముడుచి రాజిమ్ అదికారుమ్ తెన్ జా అస్సె మెన, ఇన్నె టీఁవొ జా తిల సుదల్‍తె సగుమ్‍జిన్ నే మొర్తె అగ్గె దెకుల మెన తుమ్‍క ఆఁవ్ కచితుమ్ సంగితసి” మెన సిస్సుల్‍క ప్రెజల్‍క యేసు సంగిలన్.
యేసు గడియ పరలోకుమ్‍చి ఉజిడి జలిసి
(మత్త 17:1-13; లూకా 9:28-36)
2 సొవ్వు దీసల్ గెలి పిమ్మట్, యేసు పేతురుక యాకోబుక, యోహానుక, అన్నె కో నెంజిలి డోంక్ తిలి మెట్టయ్ కడ నిలన్. మెట్టయ్ వెగితికయ్, జేఁవ్‍చి మొక్మె యేసుచి రూపుమ్ మార్సుప జలి. 3 జోచ పాలల్ కీసి జల మెలె, ఈంజ లోకుమ్‍తె కేన్ సార్ కేన్ సబ్బు తెద్ది చోక్ కెరుక నెతిర్లి రితి, ఉజిడ్ జా చోక్ జల. 4 తెదొడి, పూర్గుమ్‍చ దేముడుచి కబుర్లు సంగిత మోసే చి ఏలీయా దొగుల యేసు తెన్ లట్టబ్తె తా, జేఁవ్ సిస్సుల్‍క డీసన్ సేడ్ల.
5-6 ఇసి జతికయ్, జేఁవ్ సిస్సుల్ బలే బియఁ గెతికయ్, తెదొడి పేతురు, కిచ్చొ మెనుక గే నేన గెచ్చ, యేసుక “గురుబాబు, అమ్ ఇన్నె తంక చెంగిలి. తుక ఏక్, మోసేక ఏక్, ఏలీయాక ఏక్, మొత్తుమ్ తిన్ని కుడియల్ ఇన్నె బందుక అమ్‍క సెలవ్ దే” మెన సంగిలన్. 7 సంగితె తతికయ్, తెదొడి మబ్బు ఏక్ ఉత్ర జా, జోవయింక డంకిలన్, అన్నె, “ఈంజొయి అంచొ పుత్తు, అంచొ ప్రేమ తిలొ పుత్తు. ఇన్నెచి కోడు తుమ్ సూన” మెన, మబ్బు తెంతొ అవాడ్ సంగిలిసి సూన్ల. ఇసి జలి బేగి, 8 సిస్సుల్ సుట్టునంత అంకి గలెకి, యేసుక పిట్టవ జో తెన్ అన్నె కో కి డీస్తి నాయ్.
9 జేఁవ్ జా మెట్టయ్ తెంతొ ఉత్ర జెతె తతికయ్, “ఆఁవ్ మాన్సు జా జెర్మున్ అయ్‍లొసొ మొర గెచ్చ అన్నె జీవ్ జా ఉట్టితి ఎద, తుమ్ అప్పె ఇన్నె దెకిలిసి కక్క కి సంగ నాయ్” మెన సిస్సుల్‍క యేసు సంగిలన్. 10 ఇసి సంగితికయ్, జర్గు జలిస్‍చి రిసొ తుక్లె తా గెల, గని “మొర గెచ్చ అన్నె జితిస్‍చి రిసొ సంగిల్ కోడుక కిచ్చొ అర్దుమ్?” మెన ఉచరంతె తిల. 11 తెదొడి జోక కిచ్చొ పుసిల మెలె, “రచ్చించుప కెర్తొసొ జతొ క్రీస్తుచి అగ్గె ఏలీయా పూర్గుమ్‍చొ జెంక అస్సె, మెన మోసే తెన్ దేముడు దిలి ఆగ్నల్ సికడ్తస కిచ్చొక సంగితతి?” మెన పుసిల. 12 యేసు జోవయింక, “ఎత్కి తెయార్ కెర్తి రిసొ *ఏలీయా తొలితొ జెంక అస్సె మెలి కోడు సత్తిమ్. జా ఏక్,
రచ్చించుప కెర్తొసొ, ఆఁవ్ మాన్సు జా జెర్మిలె ఒగ్గర్ స్రెమల్ సేడుక అస్సె
మెన,
మాన్సుల్ జోక నిస్కారుమ్ దెకుల”
మెన రెగిడ్లిసి కిచ్చొచి రిసొ గే తుమ్ ఉచర. 13 అన్నె, జలె ఆఁవ్ తుమ్‍చి తెన్ సంగితిస్ కిచ్చొ మెలె, జో ఏలీయా తొలితొ జా తిలన్ మెన ఆఁవ్ తుమ్‍క కచితుమ్ సంగితసి. జో జా తిలొ, అన్నె జోచి రిసొ రెగిడ్లి కోడు కి నెరవెర్సుప జలి.
“జేఁవ్‍చి ఇస్టుమ్ అయ్‍లి రితి మాన్సుల్ జోక కెల
మెన రెగిడ్లి కోడు” మెన యేసు సంగిలన్.
సిస్సుల్ ఏక్ బూతుమ్‍క ఉదడుక నెతిర్లిసి
(మత్త 17:14-20; లూకా 9:37-43)
14 యేసు, జేఁవ్ సిస్సుల్, మెట్టక ఎట్టొ తా గెల సిస్సుల్‍తె పాఁవ కెర, జోవయించొ సుట్టునంత ఒగ్గర్‍జిన్ జనాబ్ బెర అస్తి, చి మోసే తెన్ దేముడు దిలి ఆగ్నల్ సికడ్తస జోవయింతెన్ గగ్గొల్ జతె అస్తి మెన యేసు ఇసి దెకిలొ. 15 జలె, జేఁవ్ జనాబ్ యేసుక దెకిల్ బేగి, ఒగ్గర్ ఆచారిమ్ జా, జోతె నిగ జా జొకర్ల. 16 యేసు, జలె, “జోవయింతెన్ కిచ్చొచి రిసొ లట్టబ్తసు?” మెన పుసిలన్. 17 జనాబ్‍తె తిలొ ఎక్కిలొ, “గురుబాబు, గుల్లొ కెర్తి బూతుమ్ దెర్లొ అంచొ పుత్తుక తుచితె కడ ఆన్లయ్. 18 జా బూతుమ్ జోక కేనె దెరెదె గే, ఒత్త సేడవ దెయెదె. సేడయ్‍లె, ఈంజొ పొగుర్లు బార్ కెరవన, దంతొ చప్ల, మోర్చ సేడుక. ‘జా బూతుమ్‍క ఉదడ దాస’ మెన తుచ సిస్సుల్‍క బతిమాల్ప జా సంగిలే కి, జేఁవ్ నెతిర్ల.” మెన జో నాడుచొ అబ్బొసి సంగిలన్.
19 తెదొడి యేసు కిచ్చొ జబాబ్ దిలన్ మెలె, “నముకుమ్ నెంజిలి కాలుమ్‍చ, తుమ్! తుమ్‍చి తెన్ ఆఁవ్ కెత్తి దీసల్ తంక? కెత్తి దీసల్ తుమ్‍చి బుద్ది ఆఁవ్ ఓర్సుప జంక? జో నాడుక అంచితె కడ ఆన” మెన సంగితికయ్, 20 నాడుక యేసుతె ఆన్ల. ఆన్‍తికయ్, జా బూతుమ్ యేసుక దెకిలి బేగి, జో నాడుక పొర్లు కెరవ గెల్తికయ్, నాడు బుఁయ్యె సేడ ఎంగ్డ ఎంగ్డ జా పొగుర్లు కెరవన, పొర్లుప జతె తిలన్. 21 దస్సి జతె తతికయ్, “ఇన్నెక కెత్తి దీసల్ తెంతొ ఈంజ బాద అస్సె?” మెన యేసు నాడుచొ అబ్బొస్‍క పుసిలన్, చి జో “బాల తతె తెంతొ. బాల తతె తెంతొ దస్సి జా జా, 22 ఇన్నెక నాసెనుమ్ కెర్తి రిసొ ఒగ్గర్ ఒగ్గర్ సుట్లు ఆగితె పానితె సేడయ్‍లి. తుయి కిచ్చొ జలెకు కెరుక తెర్లెగిన, అమ్‍చి ఉప్పిరి కన్కారుమ్ తిఁయ అమ్‍క తోడ్ కెరు!” మెన సంగ జొకర్తికయ్, 23 తెదొడి యేసు జోక, “ ‘తుయి తెర్లెగిన’ మెంతసి అంక, కిచ్చొక? కో అంక నంపజలొసొక, జోక ఎత్కి జెయిమ్ జయెదె!” మెన సంగిలన్. 24 బేగి నాడుచొ అబ్బొసి, “ఆఁవ్ నంపజతసి. అంచి నముకుమ్ తొక్కి చి జలె, ఒగ్గర్ జతి రితి అంక తోడు తా!” మెన ఏడ కేక్ గలన్.
25 తెదొడి ఒగ్గర్‍జిన్ జనాబ్ ఎక్కితె బెద పాసి నిగ జెతతి మెన యేసు దెక కెర, “ఓ గుల్లొ కెర్తి బొయ్‍రొ కెర్తి బూతుమ్. తుయి ఇన్నెక ముల దా, కెఁయ్యఁక కి ఇన్నెక అన్నె దెరు నాయ్ మెన ఆఁవ్ తుక ఆడ్ర దెతసి,” మెన జా బూతుమ్‍క యేసు గోల కెర్తికయ్, 26 బూతుమ్ గట్టిఙ కేక్ గల, నాడుక గట్టిఙ పొర్లు కెరవ బార్ జా ముల దిలన్, చి నాడు మొర గెలి రితి జలి. “మొర గెలొ” మెన ఒగ్గర్‍జిన్ సంగిల, 27 గని యేసు నాడుక ఆతు దెర ఉట్టయ్‍తికయ్, జో చెంగిల్ జా టీఁవొ జలన్.
28 జలె, యేసు గెరి గెచ్చ తెడి పెసితికయ్, జోచ సిస్సుల్, “ఆమ్ కిచ్చొక జా బూతుమ్‍క ఉదడుక నెతిర్లమ్?” మెన కో వేర మాన్సుల్ నే సూన్‍తి రితి యేసుక పుసిల. 29 పుసితికయ్, జో †“ప్రార్దన కెర్లెకయ్ ఇసిచి ఉదడుక జయెదె, నెంజిలె నాయ్” మెన సంగిలన్.
మొర గెచ్చ అన్నె జీవ్ జా ఉట్టిందె మెన యేసు సంగిలిసి
(మత్త 17:22-23; లూకా 9:43-45)
30 యేసు, సిస్సుల్, ఒత్త తెంతొ బార్ జా గలిలయ ప్రాంతుమ్ వాట్ గెల. ‘ఆమ్ ఇన్నె తిలిసి ప్రెజల్ నేన్‍తు’ మెన గుట్టు తెన్ గెతె తిల. 31 కిచ్చొక మెలె, యేసు జోచ సిస్సుల్‍క బోదన కెర్తె తిలొ. “ఆఁవ్ మాన్సు జా జెర్మున్ అయ్‍లొసొక మాన్సుల్‍చి అత్తి దెర దెవుల, చి అంక మార గెలుల. జేఁవ్ అంక మార గెలె కి, తిర్రత్‍క అన్నె జీవ్ జా ఉట్టిందె” మెలన్. 32 గని జో సంగిలిసి అర్దుమ్ నే కెరన్లెకి, పుసుక బియఁ కెర, తుక్లె తిల.
33 తెదొడి యేసు, సిస్సుల్, కపెర్నహూమ్ పట్నుమ్‍తె పాఁవ గెరి గెచ్చ తెడి పెసిలి పొది, యేసు జోవయింక “వట్టె ఎక్కిలొ తెన్ ఎక్కిలొ కిచ్చొచి రిసొ వాదెన జతె తిలదు?” మెన పుసిలన్. 34 జేఁవ్ తుక్లె తిల. కిచ్చొక మెలె, “అమ్‍చితె కొన్సొ వెల్లొ జయెదె?” మెన జేఁవ్ వట్టె లట్టబన తిల.
35 తెదొడి యేసు వెస, జేఁవ్ బారజిన్‍క పాసి బుకారా కెర, జోవయింక, “కొన్సొ జలెకు వెల్లొ జంక ఉచరెదె గే, జో గవురుమ్ నే ఉచరంతె తా, ఎత్కిచి కంట దాక్ కెరన, ఎత్కిజిన్‍క సేవ కెర్తొసొ జంక అస్సె” మెన సంగ, 36 ఏక్ బాలబోదక దెర, జోవయించి నెడ్‍మె టీఁవొ కెర, ఉక్కుల, జోవయింక అన్నె, 37 ‡“ఇస బాలబోదల్‍తె ఎక్కిలొక జలెకు కో అంచి నావ్ తెన్ మరియాద కెరుల గే అంకయ్ మరియాద కెర్లి రితి జవుల. అన్నె, అంకయ్ కో మరియాద కెర తవుల గే, ఎక్కి అంకయ్ నాయ్, గని అంక తెద్రయ్‍లొసొకయ్ మరియాద కెర్లి రితి జవుల” మెన యేసు బోదన కెర్లన్.
38 తెదొడి యోహాను మెలొ సిస్సుడు యేసుక కిచ్చొ మెన సంగిలన్ మెలె, “గురుబాబు, ఎక్కిలొ తుచి నావ్ తెన్ బూతల్‍క ఉదడ్లిసి దెకిలమ్. జో అమ్‍చి పట్టి జెతొసొ నెంజెచి రిసొ జోక అడ్డు కెర్లమ్” మెన సంగిలన్. 39 జలె యేసు, “జోక అడ్డు కెర నాయ్. కిచ్చొక మెలె, కో జలెకు అంచి నావ్ తెన్ ఏక్ వెల్లి కామ్ కెరెదె గే, జా జర్గు జలి తెంతొ అంచి రిసొ విరోదుమ్ లట్టబుక నెత్రె. 40 అమ్‍చి కామ్‍చి ఉప్పిరి విరోదుమ్ నెంజిలొసొ అమ్‍చి పచ్చెన జెతొసొ జయెదె.
41 “ఆఁవ్ క్రీస్తు జలొసొ తెన్ తుమ్ బెదిలి రిసొ, కో జలెకు తుమ్‍క బుక్కెక్ పాని జలెకు దెయెదె గే, జో దస్సి కెర్లి రిసొ కచితుమ్ జోక బవుమానుమ్ పిట్టె నాయ్, మెన తుమ్‍క ఆఁవ్ కచితుమ్ సంగితసి.
42 “గని అంక నంపజల ఇస బాలబోదల్ రిత జలసతె ఎక్కిలొక కి, కో §పాపుమ్ కెరవుల గే, జోక జెతికయ్ సిచ్చచి కంట, జోక టొట్రయ్ తిర్వేలి రితొ వెల్లొ పత్తురు ఒడొవ దా, సముద్రుమ్‍తె బుడ్డవన్కయ్ జోక చెంగిలి. 43 తుమ్‍చితె ఎక్కిలొచొ ఆతు జలెకు జోక *పాపుమ్ కెరవ తిలెగిన, జో ఆతు జో కండన గెలి రితి జవుస్. కిచ్చొక మెలె, దొన్ని అత్తొ తెన్ తా వెల్లి ఆగి గొయ్‍తె, కెఁయఁక నే విజయ్‍తి ఆగితె, గలి జతి కంట, పాపుమ్ కెరయ్‍తొ ఆతు జలెకు నెంజిలి రితి జా పరలోకుమ్‍తె బెదుక చెంగిలి. 44-45 † దస్సి, తుమ్‍చితె ఎక్కిలొచొ చాటు జలెకు జోక ‡పాపుమ్ కెరవ తిలెగిన, జో చాటు కండన గెలి రితి జవుస్. కిచ్చొక మెలె, దొన్ని చట్టొ తెన్ తిలి రితి తా వెల్లి ఆగి గొయ్‍తె గలి జతి కంట, పాపుమ్ కెరయ్‍తి చాటు జలెకు నెంజిలి రితి జా పరలోకుమ్‍తె బెదుక చెంగిలి. 46-47 §తుమ్‍తె ఎక్కిలొచి అంకి జలెకు జోక * పాపుమ్ కెరవ తిలెగిన, జా అంకి కడ వెంట గెలి రితి జవుస్. కిచ్చొక మెలె, దొన్ని అంకివొ తెన్ తిలి రితి తా వెల్లి ఆగి గొయ్‍తె గలి జతి కంట, ఎక్కి అంకి తెన్ జలి రితి జా దేముడుచి రాజిమ్‍తె బెదుక చెంగిలి. 48 వెల్లి ఆగి గొయ్‍తె కిఁవ్వొ మొర్తి నాయ్, చి జా ఆగి విజె నాయ్.
49 “ ‘సుద్ది జవుస్’ మెన బలి దెతి ఎత్కితె లోన్ దెరవుక అస్సె. దస్సి, లోన్‍క, ఆగిక మెలి రితి, ఎత్కి మాన్సుక సుద్ది నిదానుమ్ కెరుక అస్సె.
50 “లోన్ చెంగిలిచి. గని జా లోన్‍చి కారు గెచ్చ చప్పయ్ జలెగిన, జా అన్నెక్ సుట్టు కీసి కెర కారు కెరుక జయెదె! నెంజె. తూమ్, జలె, తుమ్‍చి పెట్టి లోన్ దెర్లి రితి జా, చి ఎక్కిలొ తెన్ ఎక్కిలొ సేంతుమ్ తెన్ తా” మెన సిస్సుల్‍క యేసు బోదన కెర్లన్.
* 9:12 మత్తయి 17:13తె దెకిలె, ‘ఏలీయా రితొసొ’ మెన బాప్తిసుమ్ దెతె తిలొ యోహానుచి రిసొ సంగిలన్ మెన రుజ్జు జతయ్. † 9:29 ఈంజ మత్తెలి గ్రీకు బాస తెన్ తొలితొ రెగిడ్ల పుస్తకల్‍తె “చువ్వె తా ప్రార్దన కెర్లెకయ్…” మెన రెగ్డ అస్సె. ‡ 9:37 నెంజిలె “జో అంక నంపజలి రిసొ ఇస బాలబోదల్‍తె ఎక్కిలొక జలెకు కో మరియాద కెరెదె గే, అంకయ్ మరియాద కెర్లి రితి జయెదె.” § 9:42 నెంజిలె ‘జోవయించి నముకుమ్ పిట్టవుల గే…’ * 9:43 పాపుమ్…రిసొ నెంజిలె, నముకుమ్ పిట్టయ్‍తి రితి జలెగిన, జా దీసి తెంతొ అన్నె దస్సి నే జతి రిసొచి అర్దుమ్ కి గ్రీకు బాస తెన్ ఈంజ తొలితొ రెగిడ్లిస్ తెన్ బెదెదె. † 9:44-45 గ్రీకు బాస తెన్ ఈంజ మత్తెలి తొలితొ రెగిడ్ల సగుమ్ పుస్తకల్‍తె 44 నంబర్లుచ కొడొ తతి నాయ్. గని తిలె, 44 చి 46చి కోడు 48 నంబర్‍చి కోడుచి రితి జవుల. ‡ 9:44-45 పాపుమ్…రిసొ నెంజిలె, నముకుమ్ పిట్టయ్‍తి రితి జలెగిన, జా దీసి తెంతొ అన్నె దస్సి నే జతి రిసొచి అర్దుమ్ కి గ్రీకు బాస తెన్ ఈంజ తొలితొ రెగిడ్లిస్ తెన్ బెదెదె. § 9:46-47 గ్రీకు బాస తెన్ ఈంజ మత్తెలి తొలితొ రెగిడ్ల సగుమ్ పుస్తకల్‍తె 44 నంబర్లుచ కొడొ తతి నాయ్. గని తిలె, 44 చి 46చి కోడు 48 నంబర్‍చి కోడుచి రితి జవుల. * 9:46-47 పాపుమ్…రిసొ నెంజిలె, నముకుమ్ పిట్టయ్‍తి రితి జలెగిన, జా దీసి తెంతొ అన్నె దస్సి నే జతి రిసొచి అర్దుమ్ కి గ్రీకు బాస తెన్ ఈంజ తొలితొ రెగిడ్లిస్ తెన్ బెదెదె.