10
బారజిన్ సిస్సుల్‍క యేసు అదికారుమ్ దిలిసి
(మార్కు 3:13-19; 6:7-13; లూకా 6:12-16; 9:1-6)
1 తెదొడి యేసు జోచ బారజిన్ సిస్సుల్‍క పాసి బుకారా కెర, బూతల్ గట్రక ఉదడ గెలుక మెన, రగరగాల్‍చ జబ్బులు బాదల్ జల మాన్సుల్‍క చెంగిల్ కెరుక మెన, జోవయింక అదికారుమ్ దిలన్. 2 జేఁవ్ బారజిన్ యేసుచ, బారికుల్‍చ నవ్వొ కిచ్చొ కిచ్చొ మెలె, తొలితొ పేతురు మెన అన్నెక్ నావ్ తిలొ సీమోను, చి జోచొ బావొసి అంద్రెయ. ఒత్త తెంతొ, జెబెదయిచొ పుత్తుసి యాకోబు, చి యాకోబుచొ బావొసి యోహాను. 3 ఒత్త తెంతొ, పిలిప్ చి బర్తొలొమయి, తోమా చి మత్తయి మెలొ సిస్తు నఙితొసొ. ఒత్త తెంతొ, అల్పయిచొ పుత్తుసి యాకోబు, చి తద్దయి మెలొసొ. 4 ఒత్త తెంతొ, కనానుచొ సీమోను మెలొ అన్నెక్లొ, చి పడ్తొ యేసుక దెర తిలొ ఇస్కరియోతు మెలి గఁవ్విచొ యూదా.
5 యేసు జేఁవ్ బారజిన్‍క అదికారుమ్ దా కెర బులుక తెద్రయ్‍లి పొది, కిచ్చొ సెలవ్ దిలన్ మెలె, “యూదుల్ నెంజిలసతె అప్పె గెచ్చుక పోన, చి సమరయ ప్రదేసిమ్‍చ పట్నలె పెస నాయ్. 6 జలె, పిట్ట గెల గొవుడు నెంజిలి మంద రితి జా తిల ఇస్రాయేలుల్‍తె తుమ్‍చ సొంత మాన్సుల్‍తె తుమ్ గెచ్చ. 7 తుమ్ గెచ్చ, చి ‘పరలోకుమ్‍చి రాజిమ్ పాసి జా అస్సె’ మెన బోదన కెర. 8 జబ్బు మాన్సుల్‍క చెంగిల్ కెర. మొర గెలసక జీవ్ కెర. వెల్లి జబ్బుల్ తిలసక చెంగిల్ కెర సుద్ది కెర, చి బూతల్‍క ఉదడ గెల. ఆఁవ్ దెతిసి ఆరి తుమ్‍క దొర్కు జలి. మాన్సుల్‍క ఆరి తుమ్ దాస.
9 “తుమ్ బుల్తె పొది, బఙార్ గే వెండి గే రాగిచ కాసుల్ గే, కిచ్చొ రగుమ్ డబ్బుల్ జలెకు దెరన బార్ జా నాయ్. 10 దస్సి, సెంచె జలెకు, దొన్ని సొక్కల్ జలెకు, జోడ్లు జలెకు, టెక్నొ డండొ జలెకు దెరన బార్ జా నాయ్. తుమ్ కచి రిసొ కామ్ కెర్తె గే, తుమ్ కెర్తి కామ్‍చి రిసొ జో దెతి అన్నిమ్ తుమ్ నఙనుక నాయిమ్.
11 “అన్నె, తుమ్ కేన్ పట్నుమ్‍తె జలెకు గఁవ్వి జలెకు పెసితె పొది, ఒత్త తగుప జలొసొ కో గె జానన, చి తుమ్ ఒత్త తెంతొ ఉట్ట గెతె ఎదక జోచితె తా. 12 జోచి గెరి తుమ్ పెసితె పొది, జా గేర్‍చక, తుమ్‍క సేంతుమ్ తవుసు మెన చెంగిల్ సంగ. 13 జా గేర్ సేంతుమ్‍క తగుప జతిస్ జలె, తుమ్ ఆన్‍లి సేంతుమ్ జోవయింక జర్గు జా, తవుసు. జా గెర్‍చ సేంతుమ్‍క నే తగుప జతిస్ జలె, తుమ్ ఆన్‍లి సేంతుమ్ జోవయింక నే తతె తుమ్‍క అన్నె బుల జెయెదె. 14 కో జలెకు తుమ్‍క మరియాద నే కెర్లెగిన, తుమ్ ఆన్‍తి కబుర్ నే సూన్లెగిన, జో గేరు జలెకు, జా గాఁవ్ జలెకు ముల దా, తుమ్ ఉట్ట గెతె పొది, జా గుర్తుక, తుమ్‍చ చట్టొ జా టాన్‍తెచి లంబిలి దూడి పంప్డ గెల, చి ఉట్ట గెచ్చ. 15 ఈంజ లోకుమ్‍చక వెల్లి తీర్పు కెర్తి దీసి అయ్‍లె, సొదొమ చి గొమొరా మెల పూర్గుమ్ కుడ్తె నాసెనుమ్ జల పట్నల్‍చి గత్తిచి కంట, తుమ్‍క మరియాద నే కెర్లి కేన్ గఁవ్విచచి గత్తి ఒగ్గర్ సిచ్చచి జయెదె, మెన నిజుమి తుమ్‍క ఆఁవ్ సంగితసి.
16 “ఈందె, డొర్కొవచి నెడ్‍మె మెండల్‍క తెద్రయ్‍లి రితి, దస్సి, తుమ్‍క మాన్సుల్‍తె ఆఁవ్ తెద్రయ్‍తసి. జాచి రిసొ, అయివొ కెద్ది తెలివి అస్తి గే, తుమ్ కి తెద్ది తెలివి జా తా. గని, దస్సి తెలివి జలెకి, పార్వ పిట్టల్‍చి రితి, తేట మెన్సు తిల సుదల్ జా తా. 17 కోపుమ్ జత మాన్సుల్‍చి రిసొ జాగర్త తెన్ తా. జేఁవ్ తుమ్‍క తీర్పు కెర్త సబల్‍తె సొర్ప కెర, జోవయించ సబ గెరలె తుమ్‍క కొర్డల్ తెన్ పెటుల. 18 తెదొడ్‍క అంచి రిసొ జేఁవ్ మాన్సుల్ తుమ్‍క దెర అదికారుల్‍తె, రానల్‍తె ఒర్గొడ నెవుల. చి జోవయించి మొక్మె కి, వేర దేసిమ్‍లు తెంతొ అయ్‍ల అమ్‍చ యూదుల్ నెంజిలసచి మొక్మె కి తుమ్ అంచి రిసొ సాచి సంగితె. 19 మాన్సుల్ తుమ్‍క దస్సి సొర్ప కెర్తె పొదిక, కీసి లట్టబుక గే, కిచ్చొ సంగుక గే, ఉచర చింత గలన నాయ్. కిచ్చొక మెలె, తుమ్ జోవయింక కిచ్చొ సంగుక గే, తెదొడ్‍కయ్ దేముడుచి సుద్ది తిలి ఆత్మ తుమ్‍క దెయెదె. 20 మెలె, తుమ్‍చొ అబ్బొసి జలొ దేముడుచి సుద్ది తిలి ఆత్మ తుమ్‍చి పెట్టి తా కెర, జొయ్యి లట్టబెదె. తుమ్ ఉచర లట్టబ్సు నాయ్.
21 “జా పొదిక, అన్నొస్‍క బావొసి జలెకు, పుత్తుస్‍క అబ్బొసి జలెకు, మొర్తి సిచ్చతె సొర్ప దెవుల. అన్నె, పుత్తర్సుల్ అయ్యస్‍అబ్బొస్‍చి ఉప్పిరి విరోదుమ్ జా, జోవయింక మొరవుల. 22 అంచి నావ్‌చి రిసొ ఒగ్గర్ ఒగ్గర్‍జిన్ తుమ్‍క విరోదుమ్ జవుల. ఈంజేఁవ్ అల్లర్ పూర్తి జతె ఎదక కో అంక నిదానుమ్ తా ఓర్సుప జవుల గే, రచ్చించుప జవుల. 23 మాన్సుల్ ఏక్ పట్నుమ్‍తె తుమ్‍క అల్లర్ కెర్లె, అన్నెక్ పట్నుమ్‍తె ఉట్ట నిగ. కిచ్చొక మెలె, తుమ్‍క ఆఁవ్ కిచ్చొ సంగితసి మెలె, ఆఁవ్ మాన్సు జా జెర్మున్ అయ్‍లొసొ అన్నె జెతె ఎదక, అమ్‍చ ఇస్రాయేలుల్‍చ పట్నల్ ఎత్కితె తుమ్ బుల కేడవుక నెతుర్సు.
24 “జోచొ గురుచి కంట సిస్సుడు వెల్లొ నెంజె. దస్సి కి, జోచొ ఎజొమాసిచి కంట గొత్తి మాన్సు వెల్లొ నెంజె. 25 సిస్సుడు జోచొ గురుచొ రితొ, గొత్తి మాన్సు జోచొ ఎజొమానిచొ రితొ జలె, సరి జతయ్. దస్సి, ఆఁవ్ గెర్‍చొ ఎజొమానిక *‘బయెల్జెబూల్’ మెన కోపుమ్ జల మాన్సుల్ సంగ అస్తి జలె, తుమ్ అంచి గెర్‍చ ఎత్కిక కి కచితుమ్ దస్సి దూసుప కెరుల.
కక్క బింక గే నే బింక గే యేసు సంగిలిసి
(లూకా 12:2-7)
26 “జలె, జేఁవ్ అల్లర్ కెర్తసక తుమ్ బియఁ నాయ్. డంక తిలిసి కిచ్చొ జలెకి కెఁయఁక తెఁయఁక నే డీస్తె తయె నాయ్, లుంకడ్లిసి కిచ్చొ జలెకి కెఁయఁక తెఁయఁక ఎత్కిక నే జాన్‍తి రితి తయె నాయ్. ఆకర్‍క డీసెదె, ఆకర్‍క జానన్‍క జయెదె. 27 ఆఁవ్ గుట్టు తెన్ తుమ్‍క సంగితిసి తూమ్ ఎదార్దుమ్ సంగ. కంగ్డయి తుమ్‍క ఆఁవ్ సంగితిసి తూమ్ మేడల్‍చ ఒర్నెలె తెంతొ సాట్ప కెర. 28 తుమ్‍చి ఆఁగుక మారుక తెర్లసక తుమ్ బియఁ నాయ్. కిచ్చొక మెలె, తుమ్‍క మార్లె కి, తుమ్‍చి ఆత్మక మారుక నెతిర్తి. గని ఆత్మక కి ఆఁగుక కి మార వెల్లి ఆగి గొయ్‍తె గల దా, నాసెనుమ్ కెరుక తెర్లొసొకయ్ తుమ్ బియఁ.
29 “ఈంజ దేసిమ్‍చ మాన్సుల్ దొన్ని గెర్‍పిట్టల్ ఎక్కి కాసుక వికుల. జలెకి, తుమ్‍చొ అబ్బొసి జలొ దేముడుచి సెలవ్ నెంజిలె, దస పిట్టల్‍తె ఎక్కి కి బుఁయ్యె సేడె నాయ్. 30 తుమ్‍చి బోడిచ సెండి వాడల్ ఎత్కి మొత్తుమ్ కెత్తి అస్తి గే జొయ్యి జానె. 31 జాచి రిసొ, తుమ్ బియఁ నాయ్. తుమ్ పిట్టల్‍చి కంట ఒగ్గర్ విలువ అస్సుస్.
32 “కో అంక నంపజా, మాన్సుల్‍చి మొక్మె ఒప్పనుల గే, జోక అమ్‍చ మాన్సుల్ ఈంజేఁవ్ మెన, పరలోకుమ్ తిలొ అబ్బొసి జలొ దేముడుచి మొక్మె ఆఁవ్వి సాచి సంగిందె. 33 గని, మాన్సుల్‍చి మొక్మె కో అంచి రిసొ ‘జోచొ నెంజి’ మెనుల గే, దస్సి పరలోకుమ్ తిలొ అబ్బొసి జలొ దేముడుచి మొక్మె జోక ‘అమ్‍చ నెంజితి’ మెన సంగిందె.
34 “ ‘జో బూలోకుమ్‍తె అయ్‍లిసి మాన్సుల్‍తె ఎక్కి సేంతుమ్ కెరెదె’ మెన తుమ్ అంక ఉచర నాయ్. సేంతుమ్ నాయ్, గని జట్టి కెరయ్‍తి రితి అయ్‍లయ్. 35 కీసి మెలె, ఆఁవ్ అయ్‍లి రిసొ, జోచొ అబ్బొస్‍క పుత్తుసి, జాచి అయ్యస్‍క దువిసి, జాచి అత్తస్‍క సూనుసి విరోదుమ్ జవుల. 36 దస్సి, ఏక్ మాన్సుచి కుటుంబుమ్‍చయ్ జోక విరోదుమ్ సుదల్ జవుల.
37 “అబ్బొస్‍క జలెకు, అయ్యస్‍క జలెకు అంచి కంట కో ఒగ్గర్ ప్రేమ కెరుల గే, దస్సి మెననుక అంక తగుప జలస నెంజితి. పుత్తుస్‍క జలెకు, దువిస్‍క జలెకు అంచి కంట కో ప్రేమ కెరుల గే, దస్సి మెననుక అంక తగుప జలస నెంజితి. 38 అంచి రితి జోవయించి సొంత సిలువ వయన్లి రితి జా, కో అంచి పట్టి జెతి నాయ్, దస్సి మెననుక అంక విలువ జలస నెంజితి. 39 కో జోచి సొంత ప్రానుమ్ రచ్చించుప కెరనుక చజుల గే, జోచి ప్రానుమ్ పాడ్ జా గెచ్చెదె. గని అంచి రిసొ కో జోచి ప్రానుమ్ దెతి రితి ఎక్కి నిదానుమ్ ఇండుల గే, జోచి ప్రానుమ్ రచ్చించుప జా జోక దొర్కు జయెదె.
40 “తుమ్‍క కో మరియాద కెరుల గే, జేఁవ్ తుమ్‍క మరియాద కెర్లిసి, అంకయి మరియాద కెర్లిసి జతయ్. అన్నె, అంకయి కో మరియాద కెరుల గే, జేఁవ్ దస్సి కెర్లిసి అంక తెద్రయ్‍లొసొక కి మరియాద కెర్లిసి జతయ్. 41 జలె, ‘దేముడు సంగిలి కబుర్ ఆన్‍తొసొ, ఈంజొ’ మెన కో దస మాన్సుల్‍క మరియాద దెకుల గే, జోవయింక కి ప్రబుచి కబుర్ సంగితొసొక దెతి రితి బవుమానుమ్ దొర్కు జయెదె. పడ్తొ, ‘ప్రబుచి నీతి తెన్ తిలొసొ, ఈంజొ’ మెన చిన, కో దసొ మాన్సుక మరియాద కెరుల గే, జోక కి నీతి తిలొసొక దెతి రితి బవుమానుమ్ దొర్కు జయెదె. 42 పడ్తొ, ‘యేసుచ సిస్సుల్’ మెన కో ఈంజేఁవ్ గవురుమ్ నెంజిల నంపజలసతె ఎక్కిలొక కి ఎక్కి బుక్కెక్ పాని కి పియడుల గే, జోవయింక కి బవుమానుమ్ దొర్కు జయెదె, మెన నిజుమి సంగితసి” మెన సిస్సుల్‍క యేసు సంగిలన్.
* 10:25 ‘బయెల్జెబూల్’ మెలె, సయ్‍తాన్, బూతల్‍క రానొ జలొసొ.