11
1 యేసు జోచ బారజిన్ సిస్సుల్‍క బోదన కెర్లిసి కేడ్లి పడ్తొ, జా గలిలయ ప్రాంతుమ్‍చ పట్నల్‍తె బోదన కెరుక మెన బార్ జలన్.
జేల్‍తె తిలొ యోహాను యేసుక తెద్రయ్‍లి కబుర్
(లూకా 7:18-35)
2 బాప్తిసుమ్ దెతొ యోహానుక హేరోదు రానొ జేల్‍తె గల తిలొ. జలె, క్రీస్తు కెర్త కమొచి రిసొ యోహాను జేల్‍తె సూన కెర, జోచ సిస్సుల్ తెన్ యేసుక కిచ్చొ కబుర్ తెద్రయ్‍లన్ మెలె, “దేముడు తెద్రయిందె మెలొ రచ్చించుప కెర్తొసొ నిజుమి తుయి గే, అమ్ అన్నెక్లొక రకుక గే? 3 మెన పుస” మెన సంగ తెద్రయ్‍లొ. 4 యేసు యోహానుచ సిస్సుల్‍క, దెక కెర సూన కెర, “తుమ్ గెచ్చ, చి దెకిలిసి సూన్లిసి ఎత్కి యోహానుక సంగ. 5 గుడ్డి జా తిల మాన్సుల్ దెకితతి, సొట్ట జా తిల మాన్సుల్ ఇండితతి, వెల్లి రోగుమ్ సేడ తిలస చెంగిల్ జా సుద్ది జతతి, బొయ్‍రొ జా తిల మాన్సుల్ సూన్‍తతి, మొర గెలస జీవ్ జతతి, సుబుమ్ కబుర్ బీద మాన్సుల్‍క సూనయ్‍తసి. 6 జలె, ‘కో జలెకు అంచి రిసొ అన్మానుమ్ నెంతె తవుల గే, జోక చెంగిలి’ ” మెన యేసు సంగ తెద్రయ్‍లన్.
యోహానుచి రిసొ యేసు సంగిలిసి
7 యోహానుచ సిస్సుల్ ఉట్ట గెతె తతికయ్, ఒత్త తిల ప్రెజల్‍క యోహానుచి రిసొ యేసు ఇసి మెన సంగుక దెర్లన్. “తుమ్ కిచ్చొ దెకుక జా బయిలె గెచ్చ తిలదు? వాదుతె చివ్వర్ పెల్లి జతిసి దెకుక గెచ్చ తిలదు గే? 8 నాయ్ మెలె, కిచ్చొ వేరచి దెకుక గెలదు? సొమ్సార్లు గలంత పాలల్ గలన్లొ మాన్సుక దెకుక గెలదు గే? ఈందె, దస్స పాలల్ గలంతస రానల్‍చి గెరలె తవుల. 9 జలె, కిచ్చొ దెకుక గెలదు? దేముడు తెద్రయ్‍లి కబుర్ సంగితొసొ ఎక్కిలొక దెకుక గెలదు గే? నిజుమి. గని, జో ప్రబుచ మాములుమ్ కబుర్లు సంగితసచి కంట యోహాను ముక్కిమ్‍చొ జయెదె,” మెన తుమ్‍క ఆఁవ్ సంగితసి.
10 “ఈందె, అంచి కబుర్ సంగితొసొ జతి రితి ఎక్కిలొక తుచి పుర్రె తెద్రయ్‍తసి. తుచి కంట అగ్గె గెచ్చ, తుయి జెతిసి సాట్ప కెరెదె”
మెన రెగిడ్లి కోడ్ అస్సె. జా కోడు యోహానుచి రిసొయి ‘అంచి కబుర్ సంగితొసొ’ మెన కచి రిసొ సంగితయ్. 11 జాచి రిసొ, తెర్నిమున్సు లట్టబ్లి రిసొ జెర్మిలసతె బాప్తిసుమ్ దిలొ యోహానుచి కంట వెల్లొచొ కోయి నాయ్ మెన ఆఁవ్ కచితుమ్ తుమ్‍క సంగితసి. జలెకి, పరలోకుమ్‍చి రాజిమ్‍తె బెదితసతె, కో ఎత్కిచి కంట దాక్ జవుల గే, జో యోహానుచి కంట వెల్లెల జవుల.
12 “బాప్తిసుమ్ దిలొ యోహానుచ దీసల్ తెంతొ మొదొల్ కెర, పరలోకుమ్‍చి రాజిమ్ పెలయ్‍లి రితి జెతె అస్సె, చి మాన్సుల్ బమ్మ తెన్ జేఁవ్‍తె బెదితతి. 13 యోహాను ఎదక దేముడుచ కబుర్లు సంగిలస, మోసే పూర్గుమ్‍చొచి అత్తి దేముడు రెగ్డయ్‍ల *ఆగ్నల్‍చి కొడొ ఎత్కి పరలోకుమ్‍చి రాజిమ్ జెతిస్‍చి రిసొ సంగితయ్. జేఁవ్ ఎత్కిజిన్‍చి ఆకర్‍తె యోహాను అయ్‍లొ. 14 అంచి కబుర్ పూర్గుమ్ సంగిలొ ఏలీయా రితొసొ ఎక్కిలొక తెద్రయిందె” మెన ప్రబు అగ్గె సంగ తిలొ. జలె, తుమ్ నంప కెర్తె గే నాయ్ గే, గని జో తెద్రయి జలొసొ యోహాను. 15 సూన్‍త కంగ్డొ తిలస సూన.
అన్మానుమ్ జతసచి రిసొ యేసు గోల కెర్లిసి
16 “జలె, ఈంజ ఉగుమ్‍చ మాన్సుల్‍చి బుద్దిక కిచ్చొ టాలి జయెదె? వీదులె వెస కెల్త బోదల్‍చ రిత జతతి, జేఁవ్ బోదల్ జోవయింతెన్ బెద కెల్త బోదల్ బుకార కెర,
17 తుమ్‍క ‘నచ్చుతు’ మెన బఁవ్సి పుంగిలెకి నచ్చుసు నాయ్. అమ్ ఏడ్లెకి, తుమ్ బెద ఏడ్సు నాయ్,
మెన దస బోదల్ కీసి సంగుల గే, దస్సి ఆఁవ్ చి యోహాను కిచ్చొ కెర్లె కి, తుమ్ మెన్సుస్ నాయ్. 18 కిచ్చొక ఆఁవ్ ఇసి టాలి కెర్తసి మెలె, యోహాను చువ్వె తన్నె తతొసొచి రిసొ, ‘జోక బూతుమ్ దెర అస్సె’ మెన సంగితె తిల. 19 ఆఁవ్, జలె, మాన్సు జా జెర్మున్ అయ్‍లొసొ, మాములుమ్ కతె పితె తతిస్‍చి రిసొ కిచ్చొ మెంతతి మెలె, ‘ఆదె, కయ్‍రొ మత్వాలొ ఈంజొ. సిస్తు నఙితస తెన్ పాపుమ్ కెర్లస తెన్ బెదితొసొ’ మెన అంక నిస్కారుమ్ సంగితతి. గని ఎక్కిలొచి పెట్టి చెంగిల్ తెంతొ చి బుద్ది తిలె, జోచ కమొచి పలితుమ్‍తె రుజ్జు జయెదె” మెన యేసు సంగిలన్.
పట్నల్‍క యేసు గట్టిఙ గోల కెర్లిసి
(లూకా 10:13-15)
20 యేసు జా గలిలయ ప్రాంతుమ్‍తెచ సగుమ్ పట్నల్‍తె ఒగ్గర్ ఒగ్గర్ అద్బుతుమ్ కమొ కెర్లన్. ఈంజేఁవ్ కమొ జోచి అదికారుమ్‍క రుజ్జు దెకయ్‍లెకి, ఒత్త తిల మాన్సుల్ జేఁవ్ కెర్ల పాపల్‍చి రిసొ దుకుమ్ జతి నాయ్, ములితి నాయ్. జాచి రిసొ, యేసు ఇసి మెన జోవయింక గోల కెరుక దెర్లన్: 21 “అయ్యొ! కొరాజీనా పట్నుమ్‍తెచ చి బేత్సయిదా పట్నమ్‍తెచ, తుమ్‍చి సిచ్చ పిట్టె నాయ్! తుమ్‍చి నెడిమి కెర్ల కమొ అమ్‍చ యూదుల్ నెంజిల తూరు చి సీదోను మెల పట్నల్‍తె ఆఁవ్ కెర్తయ్ జలె, జేఁవ్ పట్నల్‍చ మాన్సుల్ అగ్గెయి జేఁవ్ కెర్ల పాపల్‍క దుకుమ్ జా, ములిత. జేఁవ్ కెర్ల పాపల్‍చి దుకుమ్‍చి రుజ్జుక బస్తల్ బందన సార్ గాంసంత. 22 పూర్గుమ్ జేఁవ్ తూరు పట్నుమ్‍చ కి సీదోను పట్నుమ్‍చ కి ఒగ్గర్ పాపుమ్ కెర్తె తిలె కి, ఈంజ లోకుమ్‍చ ఎత్కిజిన్‍క వెల్లి తీర్పు కెర్తి జా దీసిక, తూమ్ జతి సిచ్చ జేఁవ్ పట్నల్ జతి సిచ్చచి కంట ఒగ్గరి జయెదె, మెన తుమ్‍క ఆఁవ్ కచితుమ్ సంగితసి.
23 “పడ్తొ, తుమ్ కపెర్నహూమ్ పట్నుమ్‍తెచ, తుమ్ పరలోకుమ్‍తె ఉక్కిల్ జస్తె గే? నాయ్. తుమ్ మొర్లస రకితి టాన్‍తె ఉత్ర గెతె. కిచ్చొక మెలె, తుమ్‍చితె ఇస వెల్లొ కమొ అమ్‍చ యూదుల్ నెంజిలి సొదొమ పట్నుమ్‍తె పూర్గుమ్ కెర తత్తయ్ జలె, ఒత్త తిలస నంపజత, చి జా పట్నుమ్ నాసెనుమ్ నే జతె, ఆజి ఎద తత్తి. 24 సొదొమ పట్నుమ్‍చ మాన్సుల్ ఒగ్గర్ పాపుమ్ కెర్తె తిలె కి, ఈంజ లోకుమ్‍చ మాన్సుల్‍క వెల్లి తీర్పు కెర్తి దీసిక, తూమ్ జతి సిచ్చ జా పట్నుమ్‍చ జతి సిచ్చచి కంట ఒగ్గరి జయెదె, మెన ఆఁవ్ తుమ్‍క సంగితసి.” మెన యేసు సంగిలన్.
25 తెదొడి యేసు కిచ్చొ సంగిలన్ మెలె, “పరలోకుమ్‍క కి బూలోకుమ్‍క కి అదికారుమ్ తిలొ ఓ అబ్బొ, ‘జానుమ్’ మెన జేఁవ్‍క జెఁవ్వి గవురుమ్ ఉచరంతసక చి ఒగ్గర్ సదు కెర్లసక ఈంజ జర్గు జతిసి ఎత్కిచి అర్దుమ్ లుంకడ, బాలబోదల్ జల రిత గవురుమ్ నెంజిలసక అర్దుమ్ దెకవ అస్సిసి మెన తుక జొఒర, మెన అంచి సర్ద జతసి. 26 తుచి దయ తెన్ ఇసి కెర్లది” మెన ప్రార్దన కెర్లన్. దస్సి ప్రార్దన కెర, అన్నె ఇసి మెన సంగిలొ. 27 “అంచొ అబ్బొ ఎత్కి అంచి అత్తి సొర్ప కెర దా అస్సె. అన్నె, అబ్బొ ఎక్కిలొయి ఆఁవ్ పుత్తుస్‍క సరిగా జానె అన్నె కో కి నేన్‍తి. పడ్తొ, ఆఁవ్ పుత్తుసి అంక పిట్టవ కో కి అబ్బొక నేన్‍తి చి అన్నె కక్క ఆఁవ్ అబ్బొక దెకవుక మెన నిసాన్‍దె గే, జో కి జానెదె.
28 “స్రెమల్ బాదల్‍చ జాడ్లు వయ టక్క తిలస ఎత్కిజిన్ అంచితె జా, చి తుమ్‍చి జాడు ఆఁవ్ వయిలి రితి జా, తుమ్‍క పుండయిందె. 29 అంచి తెన్ లంకె జా, చి అంచితె బుద్ది సిక్క. కిచ్చొక మెలె, ఆఁవ్ గవురుమ్ నే ఉచరంతె, పెట్టి అమ్మయికుమ్ తెన్ అస్సి, చి తుమ్‍చ ఆత్మల్‍తె పుండితె. 30 కిచ్చొక మెలె, ఆఁవ్ గల్తి పూందు సుల్లు అస్సె, ఆఁవ్ వయడ్తి జాడు సుల్కన అస్సె” మెన యేసు సంగిలన్.
* 11:13 తెలుగు బైబిల్‍తె ధర్మశాస్త్రమ్ మెలె, మోసేచి అత్తి దేముడు రగ్డయ్‍లి ఆగ్నల్ మెన అమ్ జానుమ్. ఈంజ కొడొ ఎత్కి బైబిల్‍తె అగేచి పాఁచ్ పుస్తకుమ్‍తె రెగ్డయ్ జా అస్సె. ఈంజ దెకవుక మెన కుపియ బాసతె నొయి ప్రమానుమ్‍తె మోసే పూర్గుమ్‍చొచి అత్తి రెగిడ్లి దేముడుచ ఆగ్నల్ మెన రగ్డవ అస్సె.