12
పవులు చి సివ్న
1 జలె, ఆఁవ్ గవురుమ్ నఙనుక అస్సె. గవురుమ్ సంగన్లె అంక లాబుమ్ నాయ్, గని ప్రబు దెకయ్‍ల సివ్నల్‍చి రిసొ, జో దెకయ్‍ల రుజ్జుల్‍చి రిసొ ఆఁవ్ సంగిందె. 2 క్రీస్తుచొ మాన్సు ఎక్కిలొక జాని. అప్పె చొవ్ద వెర్సుల్ జలి, ఈంజొ మాన్సు పరలోకుమ్‍తె ప్రబు తిలిస్‍తె ఉక్కిల్ జలొ. ఈంజొ మాన్సు ఇన్నెచి ఆఁగ్ తెన్ని ఒత్త ఉక్కిల్ జలొ గే ఎక్కి ఇన్నెచి ఆత్మయి ఉక్కిల్ జలి గే నేని, దేముడు జానె. 3 గని పరలోకుమ్‍చి ఒత్తచి పరదీసుతె నిజుమ్ ఉక్కిల్ జలొ మెన జాని. ఇన్నెచి ఆఁగ్ తెన్ని ఒత్త ఉక్కిల్ జలొ గే ఎక్కి ఇన్నెచి ఆత్మయి ఒత్త గెలి గే నేని, గని దేముడు జానె. 4 ఒత్త కిచ్చొ సూన్లొ గే కేన్ మాన్సుకి అన్నె సంగుక నెత్రె, సంగుక నెంజె. 5 ఈంజొ మాన్సుచి రిసొ ఆఁవ్ గవురుమ్ సంగిందె, గని అంచి నావ్ తెన్, జలె, ఎక్కి ఆఁవ్ అవ్కు తిలిస్‍చి రిసొయి సంగనిందె. గని వేరచి రిసొ, జలె, గవురుమ్ సంగి నాయ్.
6 ఆఁవ్ గవురుమ్ నఙనుక ఉచర్లె, అంక వెర్రి మెనుక, బుద్ది నెంజిలొసొ మెనుక నెంజె. కిచ్చొక మెలె, ఆఁవ్ సంగితిసి సత్తిమ్ గని అంచితె దెకితి కంట సూన్‍తి కంట కో అంక అన్నె గవురుమ్ ఉచరుక అంక ఆస నాయ్ చి రిసొ తుక్లె తయిందె. 7 పడ్తొ, ప్రబు అంక ఒగ్గర్ రుజ్జుల్ దెకయ్‍లిస్‍చి రిసొ ఆఁవ్ నే పులితి రితి, అంక ఏక్ బాద తంక జో సెలవ్ దా అస్సె. కిచ్చొ మెలె, సయ్‍తాన్ అంక అల్లర్ కెర్తి రితి అంచి అఁగి కంటొ బూస్తి రితి ఏక్ బాద దా అస్సె; అంక ‘పులుస్ నాయ్’ మెన. 8 జలె, ‘ఈంజ బాద అంక ములుస్’ మెన, తివ్వెరి ప్రబుక బతిమాల్ప జా ప్రార్దన కెర్లయ్, 9 గని జో అంక, “అంచి దయ తుక సరిపుచుప జయెదె. తుయి అవ్కు తిలె, తుచి అత్తి ఆఁవ్ కెర్తిస్‍తె అంచి సెక్తి పూర్తి డీసెదె” మెనయ్, ప్రబు సంగిలన్. జాకయ్ ఆఁవ్ అవ్కు తిలిసి అన్నె సర్ద తెన్ ఒప్పనిందె, చి క్రీస్తుచి సెక్తి అంచితె కామ్ కెరెదె. 10 జాకయ్, క్రీస్తు గవురుమ్ జతి రిసొ ఆఁవ్ అవ్కు తిలె, మాన్సుల్ అంక నిస్కారుమ్ కెర్లె, ఆఁవ్ స్రెమల్ సేడ్లె, విరోదుమ్ సుదల్ అంక అల్లర్ కెర్లె. ఆఁవ్ కస్టల్ సేడ్లె, అంక సర్ద. కిచ్చొక మెలె, ఆఁవ్ అవ్కు తిలె పొది, ఆఁవ్ అవ్కు తిలిస్‍తె ప్రబుచి సెక్తి బార్ జా జోచి గవురుమ్ దెకయ్‍తయ్.
సత్తిమ్ నెంజిల ‘బారికుల్’
11 ఆఁవ్ ఈంజ ఎత్కి సంగిలిసి తెలివి నెంజిల్ రితి, గని ఆఁవ్ సంగిత్ రితి తుమి పెలయ్‍లదు. తుమి అంచి రిసొ ‘సత్తిమ్‍చొ’ మెన సాచి సంగితదు జలె, జతి. కిచ్చొక మెలె, జేఁవ్ వేరయ్ మాన్సుల్; ‘ఒగ్గర్ వెల్లొ బారికుల్’ మెన తూమ్ సంగితస; కిచ్చొ నెంజిలె కి ఆఁవ్ జోవయించి కంట ఇద్దికి దాక్ నెంజి. 12 క్రీస్తుక సత్తిమ్‍చొ బారికి ఆఁవ్ జలిస్‍క రుజ్జుల్ దెకయ్‍త కమొ తుమ్‍చి మొక్మె జర్గు జల. మెలె, ఒగ్గర్ బాదల్ సేంతుమ్ తెన్ ఓర్సుప జలయ్, చి ప్రబు జోవయించి సెక్తిచ రుజ్జుల్ దెకయ్‍లొ, ఈంజ లోకుమ్‍తె నెంజిల కమొ దెకయ్‍లొ, వెల్లెల వెల్లెల కమొ జర్గు కెర్లొ.
13 జలె, ప్రబుచ అన్నె సంగుమ్‍లుచి కంట తుమ్‍క కిచ్చొ పిట్లి? ఎక్కి పిట్లి మెలె, ఆఁవ్ జితి డబ్బుల్ తుమ్‍తె నఙి నాయ్. ఈంజ తప్పు అంక చెమించుప కెర, ‘తప్పు’ మెంతసు జలె!
అమ్‍తె లాబుమ్ కెరన్లది, అమ్‍క మోసిమ్ కెర్లది
14 ఈందె, అన్నెక్ సుట్టు తుమ్‍తె జెంక తెయార్ జా అస్సి. ఇన్నెతెన్ ఆఁవ్ అయ్‍లిసి తివ్వెరి జయెదె. అయ్‍లె, తుమ్‍క కిచ్చొ జాడు వయడి నాయ్. కిచ్చొక మెలె, తుమ్‍చి ఆస్తి ఆఁవ్ నెసి, గని తుమ్‍చి ప్రేమకయ్ అంచి ఆస. *అయ్యస్‍క అబ్బొస్‍క పోస్తి రితి బోదలీ కుడవ్‍క కెరనుక పూచి నాయ్, గని జోవయించ బోదల్‍క పోస్తి రిసొ అయ్యసి అబ్బొస్ కుడవ్‍క కెర అస్సె. 15 తుమ్‍చ ఆత్మల్‍క ‘చెంగిల్ జతు’ మెన ఆఁవ్ సర్ద తెన్ నస్టుమ్ జయిందె, అంచి జీవు దెయిందె. ఆఁవ్ తుమ్‍క ఒగ్గర్ ప్రేమ కెర్లె, తుమి అంక తొక్కి ప్రేమ కెర్లె చెంగిల్ గే? తుమ్ ఉచర.
16 నాయ్, ఆఁవ్ జితిస్‍చి జాడు తుమ్‍క వయడి నాయ్, గని ‘జో మోసిమ్‍చొ, తెలివి తెన్ అమ్‍క మోసిమ్ కెర్లొ’ మెన తుమ్ అంక సంగితసు. 17 జలె, తుమ్‍తె ఆఁవ్ తెద్రయ్‍లస చి అత్తి తుమ్‍తె కెఁయ కిచ్చొ లాబుమ్ కెరన్లయ్ గె? నాయ్, గెద. 18 ‘గో’ మెన తీతుక బలవంతుమ్ కెర్లయ్, చి జో తెన్ జో అన్నెక్ బావొక తెద్రయ్‍లయ్. తీతు జవుస్ తుమ్‍క మోసిమ్ కెర్లొ గే? నాయ్, గెద. ఆమ్ కి జోచి బుద్ది తెన్ ఇండుమ్ నాయ్ గే? ఆమ్ కి జోచి రితి జిము నాయ్ గే?
తుమ్‍తె జెతి పొదిక తుమ్ సత్తిమ్ జా తా
19 అమ్‍చి సత్తిమ్ సంగితిస్‍క ‘ఎక్కి జోవయించి సొంత నావ్ తతి రిసొయి అమ్‍చి మొక్మె సంగితతి’ మెన ఉచర్తె తిలదు గే? నాయ్, అమ్‍చి ఉద్దెసుమ్ దస్సి నాయ్. క్రీస్తుచి తెడి దేముడుచి మొక్మె సంగిలమ్, సంగితసుమ్. 20 కిచ్చొక మెలె, ఆఁవ్ తుమ్‍తె తిలె, తుమ్ వేర మార్సుప జా తస్తె మెన, పడ్తొ తుమ్ అంకయ్ దెకిలె, ‘జో దస్సి అస్సె, చి అమ్‍క ఇస్టుమ్ నాయ్’ మెన తుమ్ సంగితె మెనయ్ అంక బయిమ్. అన్నె కిచ్చొ మెలె, తుమ్ జట్లు తెన్, గోసల్ తెన్, కోపల్ తెన్, ‘అన్నె మాన్సుల్ కీస్ జలె జతు గని అమ్మి చెంగిల్ కెరనుమ’ మెలి రితి బుద్ది తెన్ ఏక్ వేల తస్తె. ఎక్కిలొచి రిసొ ఎక్కిలొ ఆరిచ నిందల్, సొండెల్ కొడొ సంగితె తస్తె, పుల తస్తె, ముద్దొ నెంతె తస్తె మెన ఆఁవ్ బితసి.
21 అన్నె కిచ్చొచి రిసొ ఆఁవ్ బితసి మెలె, ఆఁవ్ తుమ్‍తె అన్నె అయ్‍లె, తుమ్‍చి రిసొ దేముడుచి మొక్మె లాజ్ జయిందె, చి తుమ్‍చి తెచ పాపుమ్ కెర అప్పెక పాపుమ్ నే ఒప్పన్లసచి రిసొ ఆఁవ్ ఏడుక తయెదె. కేన్ పాపల్ మెలె, లంజెబుద్ది, లంజెకమొ, ఆఁగ్‍చ ఆసల్ ముద్దొ నే కెరంతిసి, దసచ జేఁవ్ ఇండితిసి.
* 12:14 పవులు జేఁవ్ కొరిందిల్‍క అయ్యస్ అబ్బొస్ రితొ జయెదె, గెద. జొయ్యి జోవయింక తొలితొ సుబుమ్ కబుర్ సూనయ్‍లొ, గెద.