20
మెస్సున్ డంపితి పత్తురు ఒస్సుల్ జా తిలిసి
(మత్త 28:1-10; మార్కు 16:1-8; లూకా 24:1-12)
1 యేసుక విరోదుమ్ సుదల్ మార తిర్రత్‍క, *అయ్‍తర్ దీసి పెందలె, మగ్దల పట్నుమ్‍చి మరియ మెస్నె అయ్‍లి. అయ్‍లె, కిచ్చొ దెకిలి మెలె, సాప్రయ్ డొల్మి కెర్లి మెస్సున్‍క డంక తిలొ పత్తురు కీసి గే ఒస్సుల్ జా అస్సె. 2 ఇసి జా అస్సె మెన దెక, బమ్మ జా, సీమోను పేతురు చి యేసు ఒగ్గర్ ప్రేమ కెర్లొ జో అన్నెక్లొ సిస్సుడు దొగుల ఎక్కితె తిలిస్‍తె మరియ నిగ గెచ్చ, “యేసు ప్రబుచొ పీనుమ్ మెస్సున్ తెంతొ ఉక్లన అస్తి, చి జోక కేనె అన్నె ముల దా అస్తి గే నేనుమ్” మెన జోవయింక సంగిలి.
యేసు జీవ్ జా ఉట్లిస్‍చి రుజ్జు అయ్‍లిసి
3 జా మరియ దస్సి సంగితికయ్, పేతురు, జో అన్నెక్లొ సిస్సుడు మెస్నె గెచ్చుక మెన బార్ జల. 4 జేఁవ్ దొగుల నిగ గెలె, జో అన్నెక్లొ సిస్సుడు బేగి నిగ, పేతురుచి కంట తొలితొ మెస్నె పాఁవిలన్. 5 ఈంజొ తొలితొ పాఁవ, వంపొ జా తెడి ఒయర దెకిలె, రితయ్ బట్ట గండల్ ఒత్త సేడ అస్తి మెన దెకిలన్, గని తెడి పెసె నాయ్.
6 తెదొడి, జోవయించి పడ్తొ సీమోను పేతురు నిగ జా పాఁవిలన్, చి మెస్సున్ తెడిక పెసిలన్. రితయ్ బట్ట గండల్ ఒత్త సేడ అస్సె. 7 చి జేఁవ్ గండల్‍క ఇదిల్ దూరిక, యేసుచి బోడి బంద తిలి బట్ట గండ, గుడియయ్ జలి రితి జా, అఙ సేడ అస్సె. 8 తెదొడి, జో అన్నెక్లొ సిస్సుడు కి, మెలె, మెస్నె తొలితొ పాఁవిలొసొ, మెస్సున్ తెడి పెస దెక, యేసుక ‘జీవ్ జా ఉట్ట అస్సె’ మెన, నంపజలన్.
9 యేసుక “మొర జీవ్ జా ఉట్టుక అస్సె”
మెన అగ్గెయ్ తెంతొ దేముడు రెగ్డవ తిలిసి సిస్సుల్ తెదొడి ఉచార అర్దుమ్ కెరనుక నేతయ్. 10 జలె, దెక కెర, యేసుక ‘జీవ్ జా ఉట్ట అస్సె’ మెన నంపజా, జేఁవ్ దొగుల సిస్సుల్ జోవయించ గెరలె ఉట్ట గెల.
మగ్దల పట్నుమ్‍చి మరియక యేసు డీసిలిసి
(మార్కు 16:9-11)
11 మదెనె మగ్దల పట్నుమ్‍చి మరియ, ఏడ ఏడ మెస్నెచి బయిలె టీఁవ అస్సె. తెదొడి, ఏడ ఏడ, మెస్నెచి తెడి ఒయర్తి రిసొ వంపొ జలి. 12 ఒయర్లె, కిచ్చొ దెకిలి మెలె, చొక్కిల పాలల్ గలన తిల దొగుల దూతల్ యేసుచి పీనుమ్ అగ్గె ఎంగ్డ తిలిస్‍తె దెకిలి. యేసుచి బోడి అగ్గె తిలిస్‍తె ఎక్కిలొ, చట్టొ అగ్గె తిలిస్‍తె ఎక్కిలొ వెస అస్తి. 13 ఈంజేఁవ్ జాక “అమ్మ, కిచ్చొక ఏడ్తసి?” మెన సంగిల. చి జా జోవయింక “అంచొ ప్రబుక దెర గెచ్చ అస్తి, చి జోక కేనె అన్నె ముల దా అస్తి గే నేని” మెన సంగిలి. 14 దస్సి మెన సంగ, కీసిగె పడ్తొ పసిలి, చి యేసు ఒత్తయ్ టీఁవ తిలిసి దెకిలి. గని ‘జొయ్యి’ మెన చినుక నెత్ర గెలి.
15 యేసు జలె, జాక “అమ్మ, కిచ్చొక ఏడ్తసి? కక్క చజితసి?” మెన సంగిలన్. జా, జోక ‘తోట రూకుల్ పోస్తొసొ’ మెన ఉచర, జోక “బాబు, తూయి జలెకు జోక ఉక్కుల వేరతె నిలది జలె, జోక కేనె ముల దా అస్సిస్ గే, అంక సంగు, చి ఆఁవ్ జోచి పీనుమ్ దెర గెచ్చ రోవిందె” మెన సంగిలి. సంగితికయ్, 16 యేసు జాక “మరియ!” మెన, ఎక్కి జాచి నావ్ సంగిలన్. సంగిల్ బేగి జా, జోక చిన పసుల, “రబ్బోనీ!” మెన సంగిలి. అరమయ్ బాసతె ‘రబ్బోనీ’ మెలె, ‘గురు’ మెలి అర్దుమ్ తయెదె.
17 యేసు, జలె, జాక, “అంక చడు నాయ్. ఆఁవ్ అన్నె దేముడు అబ్బొతె వెగ గెచ్చుక నేతయ్. గని, తుయి కిచ్చొ కెరుక జయెదె మెలె, అంచ బావుడ్లు జల అంచ సిస్సుల్‍తె గో, చి పరలోకుమ్ తిలొ తుమ్‍చొ దేముడు తుమ్‍చొ అబ్బొది జలొ అంచొ దేముడు అంచొ అబ్బొతె ఆఁవ్ ఉట్ట గెతసి మెన యేసుప్రబు సంగిలన్ మెన సంగు” మెన, జాచి అత్తి జోచ సిస్సుల్‍క కబుర్ తెద్రయ్‍లన్.
18 జాకయ్, మగ్దల పట్నుమ్‍చి జా మరియ, యేసుచ సిస్సుల్‍తె గెచ్చ, “యేసుప్రబుక దెక అస్సి!” మెన సంగ, జో సంగిలి కబుర్ ఎత్కి జోవయింక సంగిలి.
యేసు జోచ సిస్సుల్‍క డీసిలిసి
19 జా దీసి సంజె, సత్తరెక్క తొల్లి దీసి, మెలె యేసు జీవ్ జలి జా †అయ్‍తర్ దీసి సంజె, సిస్సుల్ ఎక్కితె బెర తిల. గని యూదుల్‍చ వెల్లెల మాన్సుల్‍క బియఁ కెర, కెవ్డివొ డంపన లుంకిల్ రితి తిల. జేఁవ్ దస్సి బిలి రితి జా ఒత్త కెవ్డివొ డంపన తతికయ్, యేసు జా కెర, జోవయించి నెడిమి టీఁవ, “తుమ్‍క సేంతుమ్ తవుసు!” మెన ఉంక్రయ్‍లన్. 20 దస్సి ఉంక్రవ కెర, ‘అఁవ్వి’ మెన దెకయ్‍తి రిసొ, సిలువతె గలిలి పొది మేకుల్ అత్తితె పెట్లిస్‍చి మచ్చల్, పక్కయ్ బూసిలిస్‍చి మచ్చ, జోవయింక దెకయ్‍లన్, చి జేఁవ్, ‘యేసుప్రబు’ మెన జోక చిన, సర్దసంతోసుమ్ జల.
21 యేసు, జలె, జోవయింక అన్నె, “అంచి సేంతుమ్ తుమ్‍చి పెట్టి తవుసు. పరలోకుమ్ తిలొ దేముడు అబ్బొ ఈంజ లోకుమ్‍తె అంక కీసి తెద్రయ్‍లన్ గే, దస్సి ఈంజ లోకుమ్‍చ మాన్సుల్‍తె తుమ్‍క ఆఁవ్ తెద్రయ్‍తసి” మెన సంగిలన్. 22 ఇసి సంగ కెర, జోవయించి ఉప్పిరి పుఙ దా, “దేముడుచి సుద్ది తిలి ఆత్మ తుమ్‍క ఆఁవ్ దెతసి. నఙనా. 23 కచ పాపల్ తుమ్ చెమించుప కెర్తె గే, చెమించుప జా అస్తి. కచ పాపల్ చెమించుప నే జతి రితి తుమ్ కెర్తె గే, జా పాపుమ్ జోవయింక తయెదె” మెన సంగ యేసు ఉట్ట గెలన్.
24 యేసు జా సుట్టు సిస్సుల్‍క డీసిలిసి, జలె, ‘కల్వల్‍తె జెర్మిలొసొ’ మెన ఆసిమ్ నావ్ తిలొ తోమా మెలొసొ ఒత్త నాయ్. 25 చి జో తెన్ దస్సుల్ జలి పొది “యేసుప్రబుక దెకిలమ్!” మెన తిల సిస్సుల్ సంగిల. గని, తోమా జోవయింక, “జో జీవ్ జా తిలె, అంక రుజ్జు దెకాయితు. జోచ అత్తొతె దెకిలె, ఒత్త మేకుల్ పెట్ల మచ్చల్ తిలెకయ్, జేఁవ్ మచ్చల్ ఆఁవ్ చడ దెకిలెకయ్, పడ్తొ జేఁవ్ జోక పక్కయ్ బూసిలిస్ తెడి ఆఁవ్ సొంత ఆతు గల దెకిలెకయ్, ‘జొయ్యి’ మెన నంపజయిందె” మెలన్.
26 జలె, ఒత్త తెంతొ అన్నె అట్టు పొదుల్ గెతికయ్, యేసుచ సిస్సుల్ జా గెరి అన్నె అస్తి. గని, ఈంజ సుటు తోమా కి జోవయింతెన్ అస్సె. జా సుట్టుచి రితి జేఁవ్ కెవ్డివొ డంపన తిలె కి, యేసు జా జోవయించి నెడిమి టీఁవ, జోవయింక “తుమ్‍క సేంతుమ్ తవుసు!” మెన ఉంక్రయ్‍లన్.
27 తెదొడి, తోమాక దెక, “తుచి ఊంటి చంప కెర, అంచ అత్తొ చడ దెకు! తుచి ఆతు చంప కెర, అంచి పక్కయ్ బూసిలిస్‍చి తెడి గల దెకు! అన్మానుమ్ జా నాయ్. నంపజా దయిరిమ్ జా!” మెన, యేసు జోక సంగిలన్. 28 తోమా సర్దసంతోసుమ్ జా, “అంచొ ప్రబు, అంచొ దేముడు!” మెన పూర్తి నముకుమ్ జా సంగిలన్. 29 జాకయ్ యేసు జోక, “అంక దెకిలి రిసొ తుయి నంపజలది. అంక నే దెకిలెకి కో అంక నంపజవుల గే, జోక చెంగిలి!” మెన సంగిలన్.
30 ఇన్నె రెగిడ్లసచి కంట, జోచి అదికారుమ్ దెకయ్‍త వెల్లెల కమొ ఒగ్గరి యేసు జోచ సిస్సుల్‍చి మొక్మె కెర్లన్, గని మొత్తుమ్‍తె ఎత్లయి రెగ్డ అస్సి. 31 ఈంజేఁవ్, జలె, కిచ్చొక రెగ్డ అస్సి మెలె, యేసుక ‘నిజుమి దేముడు తెద్రయ్‍లొ రచ్చించుప కెర్తొసొ క్రీస్తు జో’ మెన తుమ్‍క ‘నంపజతు’ మెనయ్ రెగ్డ అస్సి. తూమ్ కి సదు కెర్తస సూన్‍తస నంపజలె, తూమ్ కి యేసుప్రబుచి దయచి రిసొ జోచి జీవ్‍క జిఁయ, పరలోకుమ్‍చి రాజిమ్‍తె బెదితె.
* 20:1 సత్తు పొదుల్‍తె అగేచి దీసి † 20:19 సత్తు పొదుల్‍తె అగేచి దీసి