14
హేరోదు రానొ యేసుచి రిసొ బిలిసి
(మార్కు 6:14-29; లూకా 9:7-9)
1 జా సమయుమ్‍తె, హేరోదు మెలొ జా గలిలయ ప్రాంతుమ్‍చొ అదికారి, యేసు కెర్త కమొచి రిసొ సూన తా, 2 బియఁ కెర, జోచి గొత్తి సుదల్‍క బుకారా కెర, జోవయింక, “ఈంజొ యేసు, జో బాప్తిసుమ్ దెతె తిలొ యోహాను మొర గెచ్చ అన్నె జిఁయ అస్సె. జాచి రిసొ, ఇస వెల్లొ కమొ కెరుక జోక సెక్తి అస్సె” మెన ఉచర సంగిలన్.
3-4 కిచ్చొక జో అదికారి దస్సి బియఁ కెర ఉచర్లన్ మెలె, జోచొ పిలిప్ మెలొ అన్నొస్‍చి హేరోదియ మెలి తేర్సిక హేరోదు నెతికయ్, యోహాను జోక “తుయి జాక తియనుక నాయిమ్ నాయ్” మెన సంగితె తిలి రిసొ, జో అదికారి యోహానుక దెర, బందవడ, జేల్‍తె గల తిలన్. 5 జోక మారుక ఉచర్లె కి, దేముడుచి కబుర్ సంగిలొసొ, మెన ప్రెజల్ యోహానుక ఉచర్లి రిసొ, జోవయింక బియఁ కెర, మారుక వాయిద కెర తిలన్.
6 జలె, హేరోదుచి జెర్మున్ పండుగు దీసి అయ్‍లె, జోచి హేరోదియ మెలి తేర్సిచి దువిసి విందుతె బుకారా తిలసచి నెడిమి నచితికయ్, హేరోదు రానొ మెన్సిలన్, చి 7 జో ఒట్టు గలన, “తుయి కిచ్చొ నఙిలె కి దెయిందె.” మెన జాక సంగిలన్. 8 జా నాడిచి అయ్యసి సంగితికయ్, బెర్ల మాన్సుల్‍చి మొక్మె జా దువిసి, “బాప్తిసుమ్ దెతొ యోహానుచి బోడి, గండ కెరవ పలెరుమ్‍తె గల, అంక ఇత్తల్ ఆన దె” మెన రానొక సంగిలి. 9 ఈంజ కోడు సూన దుకుమ్ జలెకి, హేరోదు జేఁవ్ బుకార్ల మాన్సుల్‍చి మొక్మె ఒట్టు గల తిలి రిసొ, జా సంగిలిసి దెంక మెన ఒప్పన తిలొ, చి 10 జమాన్లుక తెద్రవ కెర, “జేల్‍తె యోహానుచి బోడి కండ కెర దా” మెలొ. 11 జో జమాను, దస్సి కెర, యోహానుచి బోడి పలెరుమ్‍తె గల ఆన నాడిక దెతికయ్, జా నాడి అయ్యస్‍క నా దిలి.
12 యోహానుచ సిస్సుల్ జో మొర్లిస్‍చి సూన కెర, జా కెర, పీనుమ్ ఉక్కుల దెర గెచ్చ రోవ గెల, అన్నె యేసుతె జా కెర, జోక సంగిల.
పాఁచ్ వెయిల్‍జిన్ మాన్సుల్‍క యేసు అన్నిమ్ దిలిసి
(మార్కు 6:30-44; లూకా 9:10-17; యోహా 6:1-14)
13 యోహానుక జర్గు జలిసి యేసు సూన కెర, దోనితె వెగ కెర, మాన్సుల్ నెంజిలి టాన్‍తె గెచ్చుక మెన సముద్రుమ్ జీన, ఉట్ట గెలన్. యేసు ములిలి ఏక్ తిల జనాబ్ ‘జో ఒత్తల్‍తొ గెతయ్’ మెన సూన కెర, పట్నల్‍తె గఁవ్విలె తెంతొ బార్ జా, ఇండ కెర, జోచి పట్టి గెల. 14 యేసు జా ఒడ్డుతె పాఁవ కెర, ఒత్త బెర తిల పట్టి అయ్‍ల ప్రెజల్ ఎత్కిక దెక కెర, జోవయించి ఉప్పిరి కన్కారుమ్ జా, జోవయింతె జబ్బుల్ తిల మాన్సుల్ ఎత్కిక చెంగిల్ కెర్లన్.
15 సాంజ్ జతికయ్, యేసుచ సిస్సుల్ జోతె జా కెర, “ఈంజ డొంగుర్ దేసిమ్ గెద, పొద్దు గెలి రిసొ, అన్నిమ్ సామన్ గెనన్‍తి రిసొ, ఈంజేఁవ్ ప్రెజల్‍క గఁవ్విలె తెద్రవు” మెన సంగిల. 16 యేసు జోవయింక, “జేఁవ్ గెచ్చుక నాయ్. తుమి జోవయింక కిచ్చొ జవుస్ అన్నిమ్ దాస” మెన సంగిలన్. 17 జేఁవ్ సిస్సుల్ జోక, “అమ్‍చితె పాఁచ్ పోడియొ, చి దొన్ని మొస్స పిట్టవ, అన్నె కిచ్చొ నాయ్” మెన, యేసుక సంగిల. 18 యేసు, “దస్సి జలె, జా తిలి సామన్ అంచితె ఆన దా” మెన, సిస్సుల్‍క సంగ కెర, 19 ప్రెజల్‍క దెక, “తుమ్ ఎత్కిజిన్ వెస” మెన సంగ, జా చివ్వర్‍చి బుఁయ్యె వెసడ కెర, జేఁవ్ పాఁచ్ పోడియొ చి దొన్ని మొస్స దెరన, ఆగాసుమ్ పక్క దెక, “ఈంజ అన్నిమ్ తుయి దిలది” మెన దేముడు అబ్బొస్‍క జొకర కెర, జేఁవ్ పోడియొ మోడ కెర, జోచ సిస్సుల్‍క దెతికయ్, జేఁవ్ సిస్సుల్ ప్రెజల్‍క వంట దిల.
20 జేఁవ్ బెర తిల ప్రెజల్ ఎత్కిజిన్ పేట్ బెర్తు కయ్‍ల. కయ్‍లి పడ్తొ, సేంసిల గండల్ బార గంపల్‍తె బెర్తు సిస్సుల్ గుడ్డిల. 21 తేర్‍బోదల్ బాలబోదల్‍క ముల్తె, అన్నిమ్ కత్తస పాసి పాసి పాఁచ్ వెయిల్‍జిన్ మున్సుబోదల్ జల.
యేసు సముద్రుమ్‍చి ఉప్పిరి ఇండిలిసి
(మార్కు 6:45-52; యోహా 6:16-21)
22 జా ఎత్కి జర్గు జలి పడ్తొ, “ప్రెజల్‍క అఁవ్వి తెద్రయిందె. తూమ్ దోనితె వెగ, అంచి కంట అగ్గె ఒత్తల్‍తొచి గట్టుతె గెచ్చ” మెన, సిస్సుల్‍క యేసు బలవంతుమ్ కెర్లొ. 23 పడ్తొ, జో జేఁవ్ ప్రెజల్‍క తెద్రవ దా కెర, ప్రార్దన కెర్తి రిసొ, మెట్టయ్ ఎక్కిలొయి వెగ గెలన్.
సాంజ్ జతికయ్, యేసు ఎక్కిలొయి ఒత్త తిలన్. 24 సిస్సుల్ తిలి జా దోని మాత్రుమ్, ఒడ్డు తెంతొ దూరి గెతికయ్, వాదు కెర పెలయ్‍తె తతికయ్, కెర్టల్ జా దోనితె పెట్టి జస్తె తిల. 25 అందరె, పాసి పాసి కుకుడొ వాంసెనె, యేసు జా సముద్రుమ్‍చి ఉప్పిరి ఇండ జా, జేఁవ్ సిస్సుల్ తిలిస్‍తె జెతె తిలన్. 26 జో సముద్రుమ్‍చి ఉప్పిరి ఇండిలిసి జోచ సిస్సుల్ దెక కెర, బమ్మ జా బియఁ గెచ్చ, “డుంబొ!” మెన బియఁ కెర కేకుల్ గల్తికయ్, 27 యేసు బేగి, “దయిరిమ్ ఆనన. బియఁ నాయ్. ఆఁవ్వి జెతసి” మెన సంగిలన్.
28 యేసు “ఆఁవ్వి జెతసి” మెన సంగితికయ్, పేతురు జోక కేక్ గల, “ప్రబూ, తుయి జలె, ఆఁవ్ కి పానిచి ఉప్పిరి ఇండ తుచితె జెతి రితి అంక సెలవ్ దే” మెన సంగిలన్ 29 యేసు జోక “జే!” మెంతికయ్, పేతురు దోని తెంతొ ఉత్ర కెర, యేసుతె గెతి రిసొ పానిచి ఉప్పిరి ఇండ కెర, సగుమ్ దూరి గెలన్. 30 గని, వాదుక దెక కెర, బియఁ కెర, డుంబ గెచ్చె తా, “ప్రబూ, ప్రబూ, అంక రచ్చించుప కెరు!” మెన, కేక్ గలన్. 31 యేసు బేగి ఆతు చంప కెర, పేతురుచి ఆతు దెరన, “తొక్కి నముకుమ్‍చొ, తుయి కిచ్చొక అన్మానుమ్ జలది?” మెన పేతురుక సంగిలన్. 32 తెదొడి, జేఁవ్ దొగుల దోనితె వెగిల, చి వాదు ముల దిలి. 33 దస్సి జర్గు జలి రిసొ, దోనితె తిలస యేసుక జొకర, “తుయి నిజుమి దేముడుచొ పుత్తుసి” నేన, జోచి గవురుమ్ చిన సంగిల.
గెన్నేసరెతు మెలి టాన్‍తె మాన్సుల్‍క యేసు చెంగిల్ కెర్లిసి
(మార్కు 6:53-56)
34 జేఁవ్ యేసు ఒత్తల్‍తొచి గట్టుతె పాఁవ కెర, గెన్నేసరెతు మెలి టాన్‍తె ఉత్తిర్ల. 35 ఒత్తచ ప్రెజల్ యేసుక చిన కెర, సుట్టుపట్లు గఁవ్విలె కబుర్లు తెద్రవ, జబ్బుల్ తిలస ఎత్కిజిన్‍క జోతె కడ ఆనయ్‍తికయ్, 36 యేసుచొ పాలుమ్‍చి అంచు జలెకు జేఁవ్ చడుక మెన బతిమాల్ప జా సెలవ్ నఙన్‍తె తిల, చి జోచొ పాలుమ్‍చి అంచు చడిలస ఎత్కిజిన్ చెంగిల్ జల.