9
దర్ముమ్ ఉక్కుల దెతిస్‍చి రిసొ అన్నె సంగిలిసి
1 జలె, *యెరూసలేమ్‍తెచ నంపజలసక దెతి తుమ్ ఉక్కిల్తి డబ్బుల్‍చి రిసొ అమ్ అన్నె రెగుడుక కిచ్చొక? 2 జా ఉక్కుల దెంక తుమ్ కోర్‍ప జలిసి ఆఁవ్ జాని, చి మాసిదోనియ ప్రదేసిమ్‍చ నంపజలసక తుమ్‍చి రిసొ ఆఁవ్ సంగితిసి. కిచ్చొ సంగితసి మెలె, “†అకయ ప్రదేసిమ్‍చ నంపజలస పూర్గుమ్ తెంతొ జోవయించి డబ్బుల్ దెంక తెయార్ జా అస్తి” మెన ఆఁవ్ సంగితసి. జా దర్ముమ్ ఉక్కుల దెతి తుమ్‍చి సర్దచి రిసొ సూన్లి రిసొయి జేఁవ్ మాసిదోనియచ ఒగ్గర్ జిని జా కామ్‍తె బెదుక కోర్‍ప జా అస్తి.
3 జలె, ఈంజేఁవ్ బావుడ్లుక కిచ్చొక తుమ్‍తె తెద్రయ్‍తసి మెలె, ‘జా డబ్బుల్ ఉక్కుల తెయార్ జా అస్తి’ మెన తుమ్‍చి రిసొ అమ్ సర్ద సంగిలిసి అబద్దుమ్ నే జతి రితి తుమ్‍క ‘నిజుమి తెయార్ జాఁ తత్తు’ మెన ‘తుమ్ దెక’ మెనయ్ ఆఁవ్ జేఁవ్‍క తెద్రయ్‍తసి. 4 నెంజిలె, పడ్తొ అంచి తెన్ ఈంజ మాసిదోనియచ నంపజలస సగుమ్‍జిన్ తుమ్‍తె అయ్‍లె, తుమ్ తెయార్ నే జా తిలె, అమ్‍చి మరియాద గెచ్చెదె; అమ్‍చి కి తుమ్‍చి కి. ‘సత్తిమ్ కెరుల’ మెన అమ్ దయిరిమ్‍క సంగిలిసి పిట్ట తయెదె చి రిసొ. 5 జాకయ్, ‘అంచి కంట జేఁవ్ అగ్గె గెచ్చ తుమ్ సంగిలి దర్ముమ్ దెతిస్‍కయ్ తుమ్‍క తెయార్ కెర తత్తు’ మెనయ్ జేఁవ్‍క బలవంతుమ్ కెర్లయ్. దస్సి, తుమ్ అగ్గెయి జా డబ్బుల్ తెయార్ కెర తిలె, సర్ద తెన్ దెతె, ఆరి ఇస్టుమ్ నెంజిల్ రితి నాయ్.
ముస్కి బుద్దిచి రిసొచి దర్ముమ్ బుద్దిచి రిసొచి కోడు
6 ఆఁవ్ కిచ్చొ మెంతసి మెలె, కో ముస్కి తెన్ బి గలెదె గే, తొక్కి పలితుమ్‍చి పంటొ లాయెదె. కో దర్ముమ్ తెన్ బి గలెదె గే, ఒగ్గర్ పంటొ లాయెదె. 7 ఎత్కి మాన్సు సరిగా ఉచర, ‘దెంక చెంగిలి’ మెన కెదిలిచి రిసొ ఉచర్తె గే, తెద్దిలి దెంకయ్. గని కో బలవంతుమ్ కెర్లి రితి దుకుమ్ తెన్ పోన, సర్ద తెన్ని. సర్ద తెన్ దెతొసొక దేముడు ప్రేమయ్ దెకెదె.
8 చెంగిల్ తిలిసి ఎత్కి దయ తుమ్‍క మొచ్చ తెన్ దెంక దేముడుచి అత్తి అస్సె, చి తుమ్‍క సరిపుచుప జతిసి కి, పడ్తొ కిచ్చొ కిచ్చొ చెంగిల్ కమొక తుమ్ మొచ్చ తెన్ దెంక తెరితి రిసొ కి, సరిపుచుప జతిసి తుమ్‍క దెంక జోచి ఇస్టుమ్. 9 దేముడుచ కొడొతె పూర్గుమ్ రెగ్డయ్‍లి అస్సె.
‡“జోవయింక తిలిసి జో వంట దెతయ్,
బీద సుదల్‍క జో దర్ముమ్ తెన్ దెతయ్,
జోవయించి జా సత్తిమ్ కెఁయఁక తెఁయఁక తాఁ గెచ్చెదె.”
10 తుమ్ బి గల్తి రిసొ బి దెతొ ప్రబు, తుమ్ కతి రిసొ అన్నిమ్ దెతొ ప్రబు, సరిపుచుప జతిసి తుమ్‍క దెయెదె, పలితుమ్ దెయెదె, చి తూమ్ దర్ముమ్ తెన్ బెదయ్‍తిస్ చి సత్తిమ్‍చి పలితుమ్ జో ఒగ్గర్ తయెదె. 11 తుమ్ దర్ముమ్ తెన్ దెతి రిసొ ఎత్కితె సొమ్సారుమ్ రితి జస్తె. అమ్‍చి అత్తి తుమ్ జా దిలె, అమ్ బీద సుదల్‍క దెమ్‍దె, చి దేముడుక జేఁవ్ జోచి సర్ద దెకవ జోక గవురుమ్ కెరుల. 12 దస్సి, ఈంజ దర్ముమ్‍చి సేవ కెర్లె, బీద జల నంపజలసక కామ్‍క జెతిసి దొర్కు జలిసి దా తస్తె, పడ్తొ అన్నె, “దేముడు దొర్కు కెరయ్‍లొ” మెన జోక జొకర జేఁవ్ ఒగ్గర్ గవురుమ్ కెరుల.
13 ఈంజ కామ్ తుమ్‍క ఏక్ పరిచ్చ రితి జయెదె. ఈంజ సేవ తుమ్ చెంగిల్ కెర్లె, తుమ్‍చి సత్తిమ్‍క రుజ్జు జయెదె. చి క్రీస్తుచి సుబుమ్ కబుర్ ఒప్పన జోక బియఁ తుమ్ ఈంజ సత్తిమ్ కెర్లిస్‍చి రిసొ, దేముడుక గవురుమ్ జయెదె. పడ్తొ, జేఁవ్ బీద జల నంపజలసక చి అన్నె బావుడ్లు ఎత్కిక తుమ్ కోడ్ దిలిస్‍చి దర్ముమ్‍చి రిసొ గే దేముడుక గవురుమ్ జెయెదె. 14 అన్నె, తుమ్‍చి పెట్టి దేముడు జోచి దయక దర్ముమ్ బుద్ది దిలి రిసొ జేఁవ్ మాన్సుల్ తుమ్‍క ఒగ్గర్ ప్రేమ జా, తుమ్‍క దెకుక మెన ఆస తెన్, తుమ్‍చి రిసొ కి జేఁవ్ ప్రార్దన కెరుల.
15 క్రీస్తుచి అత్తి దేముడు అమ్‍క దిలి వరుమ్ కెద్ది గే కో సంగుక నెతిర్తి. జోచి ఎదివాట్ దర్ముమ్‍చి రిసొ జోక జొఒర.
* 9:1 క్రీస్తు యెరూసలేమ్‍తె మొర జీవ్ జలన్, గెద, చి తొలితొ ఒత్తయ్ మాన్సుల్, క్రీస్తుచ సిస్సుల్ తెన్, జోవయింక నంపజల. యెరూసలేమ్ పట్నుమ్‍చి యూదయ ప్రదేసిమి కారు జా తతికయ్, వేర తెంతొచ నంపజలస తోడు తెద్రయ్‍ల; అకయ ప్రదేసిమ్‍చ కి మాసిదోనియ ప్రదేసిమ్‍చ కి; బారికుల్ 1:28-30. † 9:2 ఆజి కాలి అకయ ప్రదేసిమ్‍క చి మాసిదోనియ ప్రదేసిమ్‍క ‘గ్రీకు ప్రదేసిమ్’ మెంతతి. ‡ 9:9 కీర్తనలు 112:9.